text:
© 1996 – 2009 The Office of the High Commissioner for Human Rights
This HTML version prepared by the UDHR in Unicode project, http://www.unicode.org/udhr.
O aia tatau a tagata soifua uma mo tagata uma
O LE FAAMANATUINA O LONA LIMASEFULU O TAUSAGA O LE
TAUTINOGA AOAO O AIA TATAU A TAGATA SOIFUA
1948 – 1998
TAUTINOGA AOAO O AIA TATAU A TAGATA SOIFUA
Na faavaeina ma fasilasila faasalalau e le Iugafono 217 A (III) a le Fono Aoao o Malo Aufaatasi i le aso 10 Tesema 1948.
Ona o le taliaina aloaia o le tofi mamalu faapea aia tatau tutusa e le mafai ona liliueseina a tagata soifua uma o le lalolagi o le faavae lea o le saolotoga, amiotonu ma le filemu o le lalolagi,
Ona o le le amanaiaina ma le manatu faatauvaa i aia tatau a tagata soifua o le mafuaaga lea o faiga saua ua faamanualia ai le loto fuatiaifo o tagata faapea le oo mai o se lalolagi e faapea e tatau ona ola fiafia ai tagata soifua ona ua maua le saolotoga e tautala ai, le saolotoga o talitonuga faapea le saolotoga mai le mata’u ma le mativa e pei ona ua uma ona folafolaina aloaia o le a avea ma faamoemoe autasi o tagata lautele,
Ona ua alagatatau, pe afai e le uunaia le tagata e faaui ese mai ma avea o se avanoa mulimuli, le tetee faasaga atu i le pule saua ma sauaga, ma e faapea o aia tatau a tagata soifua e tatau ona puipuia e taiala o le tulafono,
Ona ua alagatatau le uunaia o le atiina ae o sootaga fefaauoai i le va o malo uma o le lalolagi,
Ona o ituaiga tagata o lanu ma gagana eseese o atunuu o Malo Aufaatasi i totonu o le Faavae Tusitusia ua latou toe faamautuina mai lo latou faatuatuaga i aia tatau faavae tau tagata soifua, i totonu o tulaga aloaia ma le taua o le tagata soifua, faapea aia tatau tutusa o alii ma tamaitai i le manatu filiga e siitia le auiluma o le va feiloai ma tulaga siitia o le soifuaga i se saolotoga e sili atu,
Ona ua tautino mai e Malo o lo o avea ma sui auai o Malo Aufaatasi le ausia, i le galulue faatasi ma Malo Aufaatasi le siitia o le tulaga aoao e faatauaina ai le tausisia o aia tatau a tagata soifua ma o latou saolotoga tumau,
Ona ua silafia e tagata lautele e faapea o a latou aia tatau ma o latou saolotoga o ni mataupu taua tele mo le faataunuuina o lenei tautinoga i lona atoaga,
Ona o lenei la, e faapea,
O le Fono Aoao a Malo Aufaatasi,
Ua na faailoa aloaia mai, o lenei Tautinoga Aoao o Aia Tatau a Tagata Soifua ua avea o se tulaga lautele ua ausiaina mo tagata uma o atunuu uma o le lalolagi, i lona taunuuga e faapea o tagata taitoatasi uma ma itutino taitasi uma o vaega o tagata, e tausisia pea lenei Tautinoga i taimi uma i o latou manatu, e tatau ia i latou ona taumafai e aoao atu ma faatino aoaoga mo le siitia o tulaga faatauaina o ia aia tatau ma saolotoga atoa ma faiga auiluma i totonu o atunuu taitasi faapea le sootaga faava-o-malo, ina ia malupuipuia ai lo latou tulaga aoao ma le aloaia lelei faapea le usitaia, e le gata i ituaiga tagata o lanu ma gagana eseeese o Malo o lo o avea ma Sui Auai o Malo Aufaatasi ae faapea i ituaiga o tagata o lanu ma gagana eseese o lo o i lalo o la latou puleaga.
O tagata soifua uma ua saoloto lo latou fananau mai, ma e tutusa o latou tulaga aloaia faapea a latou aia tatau. Ua faaeeina atu i a latou le mafaufau lelei ma le loto fuatiaifo ma e tatau ona faatino le agaga faauso i le va o le tasi i le isi,
E agavaa tagata taitoatasi uma i aia tatau uma faapea saolotoga uma ua faatulagaina mai i totonu o lenei Tautinoga e aunoa ma le tuueseeseina o so o se itu, e pei o ituaiga tagata, lanu, alii pe tamaitai, gagana, tapuaiga, talitonuga faaupu fai o malo po o se isi talitonuga, tulaga tau tagatanuu, po o mafuaaga tau tupuaga, meatotino, tulaga na fanau mai ai po o se isi tulaga,
E le gata i lea, e leai se tuueseesega e tatau ona faia i luga o faavae faaupufai o malo, tulaga tau puleaga po o tulaga faava-o-malo o le atunuu po o atunuu i lalo o nisi puleaga o lo o aumau ai, pe tutoatasi, pe o se atunuu tausi, pe e le tutoatasi, po o i lalo o so o se isi tapulaa tau puleaga.
O tagata uma taitoatasi e i ai lana aia tatau e soifua ma ola ai, o lona saolotoga faapea lona malu puipuia.
E leai se tagata e tatau ona taofia faamalosi i se faiga taufaa-pologa po o le nofo pologa; o faiga faapologa ma le faatauina o tagata pologa e tatau ona faasaina i ona tulaga uma,
E leai se tagata e tatau ona faataugaina pe faia i ai ni faiga saua, faiga e le tusa ma tulaga faale-tagata soifua po o le faalumaina po o le faasalaina,
O tagata taitoatasi uma e i ai lana aia tatau e aloaia ai o ia i nofoaga uma e avea ai o ia o se tagata amanaiaina i luma o le tulafono,
E tutusa tagata uma i luma o le tulafono ma e agavaa e aunoa ma so o se faiga faailoga tagata i puipuiga tutusa o le tulafono. E agavaa uma tagata i puipuig tutusa e faasaga agai i so o se faiga faailoga tagata e solia ai lenei Tautinoga ma e faasaga agai i so o se faiga e faaoso ai ia faiga faailoga tagata.
O tagata taitoatasi uma e i ai lana aia tatau i se faiga lelei e foia ai e se faamasinoga i totonu o le atunuu ua i ai agavaa talafeagai, ni gaoioiga e solia ai ana aia tatau ua tuuina atu ia te ia e le faavae po o le tulafono.
E leai se tagata e tatau ona saisaitia faapagota i se faiga saua, taofia pe faaaunuua i se isi atunuu.
O tagata taitoatasi uma e agavaa i itu tutusa uma i se tulaga tatau e faafofogaina ai faalauaitele e se faamasinoga tutoatasi , ma le le faaituau, i le fuafuaina o ana aia tatau ma tiute tauave faapea so o se moliaga o soligatulafono e faasaga ia te ia.
1. O tagata taitoatasi uma ua molia i se soligatulafono e faasalaina ai e i ai lana aia tatau i le le tau agasala o ia seia vagana ua faamaonia ua solitulafono e tusa ai ma le tulafono i se faamasinoga faalauaitele ona e faapea o lo o ia te ia faamaoniga uma e talafeagai ma lona teena o lona moliaga.
2. E leai se tagata e tatau ona nofosala i so o se soligatulafono ua molia ai i luga o faamatalaga o so o se faatinoga sa faia po o se faatinoga e le i faia, e le o aofia i le soliga tulafono ua molia ai, i lalo o tulafono a lona atunuu po o tulafono faava-o-malo i le taimi na faatino ai. Pe e i ai foi se faasalaga e silia lona mamafa e tuuina atu ia te ia na i lo le faasalaga e faapea na faatatauina i le taimi na faatino ai lea soligatulafono.
E leai se tagata e tatau ona noatia i se faiga saua e faalavelavea ai lona nofo toatasi, lona aiga, nofoaga tumau po o se nofoaga tutusa, po o le osofaia o lona tulaga faaaloalogia e lauiloa ai o ia. O tagata taitoatasi uma e i ai lana aia tatau i le puipuiga o le tulafono e faasaga agai i ia faiga e faalavelave ai po o osofaiga.
1. O tagata taitoatasi uma e i ai lana aia tatau i le saolotoga e faimalaga solo ai ma aumau i totonu o tuaoi o Malo taitasi.
2. O tagata taitoatasi uma e i ai lana aia tatau e tuua ai so o se atunuu, e aofia ai lona atunuu moni, ma le toe taliu i lona lava atunuu.
1. O tagata taitoatasi uma e i ai lana aia tatau e saili atu ai i nisi atunuu mo lona malu puipuia mai sauaga faapea sona soifuaga fiafia.
2. O lenei aia tatau e le mafai ona faatinoina i tulaga o moliaga moni le tulai mai o ni soligatulafono e le o aafia i faiga faaupufai o malo po o gaoioiga e ese mai i faamoemoega ma talitonuga o Malo Aufaatasi.
1. O tagata taitoatasi uma e i ai lana aia tatau i se tofi tau tagatanuu.
2. E leai se tagata e tatau ona aveeseina lona tofi tau tagatanuu pe faafitia lona aia tatau e suia ai lona tofi tau tagatanuu e aunoa ma se faiga faale-tulafono.
1. E i ai le aia tatau o alii ma tamaitai ua atoa tausaga faatapulaaina e faaipoipo ai ma atiina ae aiga, e aunoa ma se faamutaina ona o ituaiga o tagata, tofi tau tagatanuu, po o tapuaiga. E agavaa i latou i aia tutusa i le faaipoipoga, olaga faaipoipo ma le faamutaina o se faaipoipoga.
2. O le a tatau ona faaipoipo le alii ma tamaitai i le na o le maliega saoloto a i laua ua faamoemoe i lea tulaga.
3. O le aiga o se vaega faale-natura masani ma mautu o le soifuaga o tagata soifua ma e agavaa i le puipuiga a tagata ma le Malo.
1. E i le tagata taitoatasi uma le aia tatau e umia ai e ia lava se meatotino ma e mafai foi ona umia soofaatasi ma nisi tagata.
2. E leai se tagata e tatau ona aveesea sana meatotino e aunoa ma se maliega.
O tagata taitoatasi uma e i ai lona aia tatau i le saolotoga o manatu, loto fuatiaifo ma tapuaiga; o lenei aia tatau e aofia ai le saolotoga e suia ai lana tapuaiga po o lona talitonuga, ma saolotoga, pe toatasi pe auai faatasi ma nisi, faapea i le tulaga faalauaitele po o le toatasi, e faamalamalama ma talai atu lana tapuaiga po o talitonuga i le aoao atu, faataitai, tapuai ma tausisia.
O tagata taitoatasi uma e i ai lana aia tatau i le saolotoga o le fefaaaliaiga o manatu ma taofi; o lenei saolotoga e aofia ai le saolotoga e taofia ai manatu e aunoa ma le aia i ai o se isi ma ia saili, taliaina ma tuuina ese atu faamatalaga ma mafaufauga e auala atu i so o se faasalalauga i nusipepa, leitio ma televise ma ia le tusa ai ma tapulaa.
1. O tagata taitoatasi uma e i ai le aia tatau i le saolotoga e faapotopoto filemu ai ma faalapotopotoga.
2. E leai se tagata e mafai ona faamalosia e avea ma se sui o se faalapotopotoga
1. O tagata taitoatasi uma e i ai le aia tatau e auai ai i totonu o se faigamalo o lona atunuu, i se faiga tuusao po o le auala atu i le filifilia saoloto o sui usufono.
2. O tagata taitoatasi uma e i ai lana aia tatau e maua ai avanoa tutusa i galuega a le malo i lona atunuu.
3. O le manaoga o tagata e tatau ona avea ma faavae autu o le puleaga a le malo; o lenei manaoga e tatau ona faailoa mai e ala i faiga palota e faapea e tatau ona aia tutusa tagata uma i le palota faalilolilo po o le avea ma taualumaga tutusa o faiga palota saoloto.
O tagata taitoatasi uma, i le avea ma se sui o tagata uma, e i ai lana aia tatau i faamanuiaga mo le tausia saogalemu o tagata lautele ma e agavaa i le mauaina o ia faamanuiaga, e auala atu i se taumafaiga faale-atunuu po o se galuega soofaatasi faava-o-malo ma ina ia tusa ai ma le faamaopoopoina ma alaoa o Malo taitasi, o aia tatau faale-tamaoaiga, faale-aganuu ma le va fealoai ua talafeagai lelei ma lona tulaga aloaia ma le atiina ae saoloto o ona uiga ma aga faale-tagata.
1. O tagata taitoatasi uma e i ai lana aia tatau i galuega, ma le filifiliga saoloto o se galuega, i tulaga sagatonu ma le lelei o galuega ma i puipuiga e faasaga agai i le leai o ni galuega.
2. O tagata taitoatasi uma e aunoa ma so o se faiga faailoga tagata, e i ai lana aia tatau i totogi e tutusa ma le tulaga o galuega ua faatinoina.
3. O tagata taitoatasi uma o ia lea o lo o galue, e i ai lana aia tatau i totogi sagatonu ma lelei ua faamaonia e maua ai e ia ma lona aiga se soifuaga talafeagai ma lelei i ona tulaga aloaia faale-tagata soifua, ma faaopoopoina atu, pe afai ua talafeagai i nisi o auala mo faamanuiaga mo le puipuiga malu o tagata lautele.
4. O tagata taitoatasi uma e i ai lana aia tatau i le tuufaatasia ma auai ai i faalapotopotoga tuufaatasi a tagata faigaluega mo le puipuia o ana aia tatau.
O tagata taitoatasi uma e i ai lana aia tatau e malolo ai, ma taimi paganoa, e aofia ai tapulaa talafeagai o itula galue ma aso malolo faavaitaimi faatasi ai ma totogi.
1. O tagata taitoatasi uma e i ai lana aia tatau i se soifuaga tulaga lelei mo le soifua maloloina ma le sologa manuia o ia ma lona aiga, e aofia ai taumafa, lavalava, fale ma tausiga tau soifua maloloina ma galuega tau va fealoai o tagata ua talafeagai, faapea aia tatau i se tausiga i taimi e leai ai ni galuega, gasegase, tulaga ua le atoatoa le tino ma le mafaufau, nofo taitasi, tagata matua po o se isi tulaga utiuti o le tausiga o le soifuaga, i tulaga e le mafai ona ia gafatia.
2. O tina ma tamaiti e agavaa mo ni tausiga faapitoa ma fesoasoani. O tamaiti uma, pe fananau i totonu po o fafo atu o faaipoipoga faatulafonoina, e tatau ona maua se tausiga tutusa faale-va fealoai o tagata lautele.
1. O tagata taitoatasi uma e i ai le aia tatau mo aoaoga. E tatau ona aoga e aunoa ma se totogi, aemaise i aoga amata ma aoga tulagalua. E tatau foi ona faamalosia le aoga i aoga tulaga lua ma faasaina le le aoga.
2. E tatau ona maua ai avanoa mo tagata uma i aoga faapitoa, tau matata eseese ma tomai faapitoa ma ia tutusa ona maua ia avanoa i aoaoga maualuluga mo tagata uma i tulaga taualoa.
3. E tatau ona faasinomia aoga i le atiina ae o le tagata atoa aemaise ona uiga faaalia ma faamalosia le faamamaluina o le aia tatau a tagata uma, faapea ma o latou saolotoga faavae. E tatau ona siitia le tulaga o le malamalama, faapalepale ma fealofaniga i le va o atunuu uma , ituaiga o tagata uma po o tapuaiga uma, ma e tatau ona lagolagosua i galuega a Malo Aufaatasi i taumafaiga e tausia ai le filemu o le lalolagi.
1. O tagata taitoatasi uma ua i ai le aia tatau e auai faatasi i soifuaga faale-aganuu o le vaega o tagata, ma fiafia faatasi i faiva eseese ma fefaasoaai i faiga faasaienisi ma ona faamanuiaga.
2. O tagata taitoatasi uma ua i ai lana aia tatau mo le puipuiga o lana lava fatuga i mea faasaienisi, tusigatala po o tusiga ata ma isi mea faapea na fatu e ia lava.
O tagata taitoatasi uma e tatau ona mafai ona nofo i se atunuu pulea lelei faapea foi ma se lalolagi e pulea lelei atunuu uma, ma ua tausisia aia tatau ma saolotoga ua taua mai i lenei Tautinoga.
1. Ua i ai tiute o tagata uma i totonu o le alaalafaga o loo nonofo ai, ma ua i ai le saolotoga e mafai ai ona atiina ae lelei ona uiga faaalia faale-tagata.
2. I le faatinoina o lena aia tatau ma lona saolotoga, o tagata uma e tatau ona usitai i tulaga faatapulaaina faale-tulafono, ina ia faatumauina le aia tatau ma saolotoga o isi uso a tagata ma ia talafeagai ma le tulaga amiotonu, pulea lelei o tagata lautele ma le olaola lelei o tagata uma i se atunuu pulea faatemokarasi.
3. O lenei aia tatau ma saolotoga e le mafai lava ona faaaogaina i se auala le talafeagai ma le sini autu ma faiga faavae a Malo Aufaatasi.
E leai lava se mea i lenei Tautinoga e mafai ona faauigaina e faapea, e mafai e so o se Malo, faalapotopotoga po o so o se tagata ua i ai le aia tatau e faagaoi so o se faagaoioiga po o faataunuu so o se tulaga mo le faatamaia o so o se aia tatau ma saolotoga ua tuuina mai i lenei Tautinoga.


c: text/html

text:
teine Tulaele wrote:
Ia faaka'a kia le makaupu. e sa'o uma oukou. Ia my bad, ga fo'i eke iloa e lau loa se poua o se muli a se isi o le kauga ika ga o le kagaka. Ma kua'i kou magaku maualalo kele i keige samoa se. Faapea oukou ga'o keige samoa e le ofu se pikigi oga e ma e poua muli well not all. O lo'u pikigi lea e number one here i Hawaii. Ia vaai le kakou low self esteem ga la'a aliali age.
peace
tuafafine Samoa wrote:
Taulealea..kalofa o le gagana faa-Musolemi kogu lava lega e ke sau ai. Fai mai o le fault a le kamaikai(quote your words "faakosiga") e kakau oga cover up oga e magaogao iai kama. E sili pea e liu loku ma e lele loa lava i Saudi aua e cover uma keige from head to toe pei o le mea ga e ke magao iai. Ea la ga kele kala oga o lou le mafai lava e oe ia oga control lou lust. Ai ua e fiu e ole keige aulelei i lakou sikaili lega ua e saaga ika fua iai. Ou fai aku foi...aua e ke faakilokilo ma e magao i keige e le kaikai lava oga oo i ai lau kaumafaiga. Keep to your level(ur hand) oga e happy lava lea. Leikioa a leai sau keige oga e kasi lava le makala o lou guku alu ma le kuli, that's if you can speak to them at all hahahah! What a loser.... lea la ua iloa aku...turn down soo lava oe e keige ga ua angry ai le mea kakou lmao. e sao ai oe alu loa si ou brother e sue se therapist aua pei uma lava ga abuse oe e lou kiga fua i lou ika i keige uma...choo hooo.
Vaai le Gold Star lea laa lafo aku ai lau ticket i Saudi Arabia...

robotstxt: allowed

filter: keep


text:
Maua se alii Saina o maliu i luga o lona moega
O lo o faagasolo i le taimi nei suesuega a le Vaega Suesue o le Ofisa o Leoleo, i le faalavelave lea na maua atu ai se alii Saina o lo o maliu i lona fale i Satala, i le faaiuga o le vaiaso na te’a nei.
Na faamaonia e le Taitai o le Vaega Suesue a le Leoleo ia Cpt. Lavatai Taase Sagapolutele e faapea, o lenei alii Saina e 56 tausaga lona matua ma “o le taimi nei o loo faagasolo suesuega a le Ofisa o leoleo e uiga i lenei mataupu, ma e le mafai ona ou talanoa atu i le mafuaaga o le maliu o lenei alii sei vagana ua maea suesuega o lo o faagasolo i le taimi nei”.
“O le taeao nei na maua ai e leoleo le tino maliu o le alii Saina lenei, ma ua auina atu nei lona tino i le falemaliu i le falema’i i Fagaalu.”
Ina ua asia e le Samoa News le nofoaga na tulai mai ai lenei faalavelave i Satala i le aoauli ananafi, na vaaia ai leoleo e to’alima o lo o faia a latou su’esu’ega.
E toatasi le molimau na mafai ona fesiligia e le Samoa News e uiga i lenei mataupu, o ia lea o Tiana Tamaseu, o le tausoga o le tamaitai lea e ana ia le fale na mautotogi ai le alii Saina ua maliu, lea e sosoo lava ma le fale kalapu a le Karaoke i Satala.
Na taua e le tina o Tamaseu i le Samoa News e faapea, o le alii Saina lenei ua tele tausaga o mau totogi i le fale lea, lea foi o loo faatautaia ai lana pisinisi o le faleoloa ma le faleaiga.
Na taua e le molimau e faapea, o le aso Tofi na te’a nei na agai atu ai le tama a lona tausoga e piki mai le tupe mo le totogi o le fale, peitai na fiu e tu’itu’i le faitoto’a e le’i tatalaina lava, sei vagana ai le taavale o loo tu i luma o le fale.
“Na toe alu atu le teine i le aso Faraile ma le aso Toonai e toe siaki le Saina mo le tupe o le rent, peitai na fiu foi e tuitui le faitotoa e lei tatalaina lava, o lea na ia viliina ai loa le ofisa o leoleo ananei i le taeao (taeao ananafi), ma o mai ai loa leoleo ua tatala le fale ma o i totonu, ma latou maua atu ai le alii Saina o loo maliu ai,” o le tala lea a le molimau.
Na taua e Tamaseu e faapea, o le alii Saina ua mali e na o ia lava lona aiga, ona ua tete’a ma lona toalua ma ua alu lava le fafine ma ave le la fanau e toalua.
“O le aso Sa na te’a nei na ma talanoa ai ma si tamaloa, ona ou fesili lea i ai poo a mai o ia, ae fai mai o ia ua ma’i, o le taimi mulimuli lena na gata mai ai le ma talanoaga ma le tamaloa,” o le molimau lea a Tamaseu.
Na taua e Tamaseu, o nisi o faafitauli sa ia maitauina i le aiga o le alii Saina lenei, e aofia ai le tapuni o lana faleoloa ina ua le mafai ona toe faafou le laisene, tipi le pili eletise, ma atonu o nisi ia o faafitauli ua mamafa i lona mafaufau ao nofo toatasi ai na o ia i lona aiga.
“O se tagata e filemu ma loto alofa i tagata, e iu ua faatele ona talepe e tagata lana faleoloa ma gaoi oloa ae finau pea o ia e fai lana pisinisi,” o nisi ia o uiga e manatua ai e Tamaseu le alii Saina ua maliu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
11
Babela Numana Saesaeririna
1 Tanoubu maudoina arinadi esega eo riba heguhegurina gonogonoana. 2 Tatoa se lauheagogo se lau tupo aruabu, nei eai gonu lailai se lobai Sinara eanuana eai to arinai se mia. 3 Abo se oiriba si ene, “Ehei, hage bricks tano eai ta ginauridi, ta gabu komakomanidi.” Wau bricks wa se wa se hepaisoaedi doha edi we’u, eo tar se hepaisoa aba hepatu guduidi. 4 Abo si ene, “Ehei, hage eda eanua lailaina ta hetoro, eo numa lailaina ewana i sae e galewa, abo esada edi aba’ataina abo tanoubu matana eai taba nige se hetatagorigorida.” 5 Abo GUIAU i dobima eanua i itasipoi, eo numa lailaina wa tatao nanatudiyao se hetoro. 6 Abo GUIAU i ene, “Iaede, isi tatao peledi esega, eo arinadi esega; ina aba hetubuna mo, sora saha abo se ginauri; saha se nuatui bena se ginauri abo gonoadi se ginauri. 7 Besi, ta dobi arinadi ta hepilipilidi, abo esau esau arinadi nige se atailobaidi.” 8 Arinai GUIAU i hetatagorigoridi, nei eai se lau tanoubu tupo gamagari, eo eanua se ginauri wa arinai se paisoa lautom. 9 Arinai esana se ribaei Babela, paana nei eai GUIAU tanoubu tataodi arinadi i hepilipilidi, eo nei eai i hetatagorigoridi tanoubu potana eai se lau tupo gamagari.
Sema ana Isimurita
10 Sema ana isimurita ede ina. Sema ena borimai handere esega, abotai i hemala Arepakasa tamana borimai labui dibori utu’utu murina eai. 11 Arepakasa se labasi murina eai Sema borimai handere haligigi ie mia, eo nanatunayao headi tatao eo sisine i hetubudi.
12 Arepakasa borimai tau‐esega‐i‐mate‐saudoudoi‐haligigi ie mia, abo Sela i hetubu; 13 Sela se labasi murina eai Arepakasa ena borimai handere hasi eo haiona ie mia, eo nanatunayao headi, tatao eo sisine, i hetubudi.
14 Sela borimai tau‐esega‐i‐mate‐saudoudoi ie mia, abotai i hemala Ebera tamana; 15 Ebera se labasi murina eai Sela borimai handere hasi eo haiona ie mia, eo nanatunayao headi, tatao eo sisine, i hetubudi.
16 Ebera borimai tau‐esega‐i‐mate‐saudoudoi‐hasi ie mia, abotai i hemala Pelege tamana. 17 Pelege se labasi murina eai Ebera borimai handere hasi eo tau‐esega‐i‐mate‐saudoudoi ie mia, eo nanatunayao headi, tatao eo sisine, i hetubudi.
18 Pelege borimai tau‐esega‐i‐mate‐saudoudoi ie mia, abotai i hemala Reu tamana; 19 Reu se labasi murina eai Pelege borimai handere labui eo haligigi‐hasi ie mia eo nanatunayao headi, tatao eo sisine, i hetubudi.
20 Reu borimai tau‐esega‐i‐mate‐saudoudoi‐labui ie mia, abotai i hemala Seruga tamana. 21 Seruga se labasi murina eai Reu ena borimai handere labui eo haligigi‐labui ie mia, eo nanatunayao headi, tatao eo sisine, i hetubudi.
22 Seruga borimai tau‐esega‐i‐mate saudoudoi ie mia, abotai i hemala Nahora tamana; 23 Nahora se labasi murina eai Seruga borimai handere labui ie mia, eo nanatunayao headi, tatao eo sisine i hetubudi.
24 Nahora borimai tau‐esega‐i‐mate eo haligigi‐hasi ie mia, abotai i hemala Teraha tamana; 25 Teraha se labasi murina eai Nahora borimai handere esega eo saudoudoi‐haligigihasi‐ie‐mia, eo nanatunayao headi, tatao eo sisine, i hetubudi.
26 Teraha ena borimai tatao‐haiona‐se‐mate‐saudoudoi ie mia, abotai i hemala Aberama tamana eo Nahora, eo Harana.
Teraha ana Isimurita
27 Teraha ana isimurita ede ina. Teraha ia Aberama, Nahora, eo Harana tamadi; na Harana ia Lota tamana. 28 Harana ia i mate baguna, sora tamana ma miana eai, edi eanua edi aba‐labasina eai, ede Uro, Kalidea tataodi enadi wa. 29 Aberama eo Nahora monediyao se tawasoraidi; Aberama monena wa esana Sara, eo Nahora monena esana Mileka, ia Harana natuna, Mileka eo Iseka tamadi wa. 30 Na Sara mo i agari; ia nige natuna.
31 Teraha natuna Aberama eo tubuna Lota, Harana wa natuna, eo bosiana‐sine Sara natuna Aberama wa monena, i woeahaidi Uro, Kalidea tataodi edi eanua, se laugabaei se lau Kanana oeana eai; na Harana eai se lage abo se tarutoro eo nei eai se miahai. 32 Teraha ena asubena gamagarina ede borimai handere labui eo haligigi; abo Teraha Harana eai ie mate.


text:
E matuai sili atu le lelei o le a i ai pe afai e mafai ona manatunatu atili ia tagata uma i le tausiga ma le alofa o le Atua ma faailoa atu lena agaga faafetai ia te Ia.
Uso e ma tuafafine pele, matou te faafetai atu mo la outou fesoasoani lagolagosua ma lo outou tuuto. E faailoa atu lo matou alolofa ia te outou uma taitoatasi.
E le’i mamao atu, sa ma fiafia ai ma Sister Nelson i le matagofie o i’a o le moana i se koneteina laitiiti mo i’a. O i’a felanulanua’i ma e foliga eseese sa femasaua’i solo. Sa ou fesili atu i le tagata faigaluega sa latalata mai, “O ai e aumaia meaai mo nei i’a matagofie?”
Sa tali mai o ia, “o a’u.”
Ona ou fesili atu lea, “Pe ua latou faafetai atu ea ia te oe?”
Sa ia tali mai, “E leai!”
Sa ou mafaufau i nisi o tagata ou te iloa o e e faapena foi le le magafagafa i lo latou Foafoa ma lo latou “areto [moni] o le ola.”1 Latou te ola i lea aso ma lea aso e aunoa ma se manatunatu i le Atua ma Lona agalelei ia i latou.
E matuai sili atu le lelei o le a i ai pe afai e mafai ona manatunatu atili ia tagata uma i le tausiga ma le alofa o le Atua ma faailoa atu lena agaga faafetai ia te Ia. Sa aoao mai Amona, “Ia tatou avatu le faafetai i [le Atua], ona ua faia e ia le amiotonu e faavavau.”2 O le tele o lo tatou agaga faafetai o se fua lea o lo tatou alofa ia te Ia.
O le Atua o le Tama o o tatou agaga.3 Ua ia te Ia se tino faamamaluina, faaatoatoaina o aano ma ivi.4 Sa tatou nonofo faatasi ma Ia i le lagi ae tatou te le’i fananau mai.5 Ma ina ua Ia faia i tatou faaletino, sa faia i tatou i le faatusa o le Atua, ua tofu le tagata ma sona lava tino.6
Mafaufau i lo tatou tausiga faaletino. E auina moni mai lava i le lagi. O le manaomia o le ea, o meaai, ma vai tatou te mauaina uma o ni meaalofa mai se Tama Faalelagi alofa. Sa faia le lalolagi e lagolago ai lo tatou aumau i le olaga nei mo se taimi puupuu.7 Sa tatou fananau mai ma se gafatia e tuputupu ae, alofa, faaipoipo, ma fausia ni aiga.
O le faaipoipoga ma le aiga ua faauuina e le Atua. O le aiga o le iunite taua lautele lea i le olaga nei ma le faavavau. I le fuafuaga sili o le fiafia a le Atua, e mafai ai e aiga ona faamauina i malumalu ma sauniuni ai e toe foi atu e mafuta i Lona afioaga paia e faavavau. O le ola e faavavau lena! E faataunuuina ai faanaunauga loloto o le tagata soifua—o moomooga masani mo le fegalegaleaiga e le muta faatasi ma e e pele o le aiga o se tagata.
O i tatou o se vaega o Lona faamoemoega e faavavau: “O la’u galuega ma lo’u mamalu,” na Ia fetalai ai, o le “ia aumaia le tino ola pea ma le ola faavavau o le tagata.”8 Ina ia mafai ona ausia na faamoemoega, “Ua faapea lava ona alofa mai o le Atua i le lalolagi, ua ia au mai ai lona Atalii e Toatasi, ina ia le fano se tasi e faatuatua ia te ia a ia maua e ia le ola e faavavau.”9 O lena faatinoga o se faaalia faalelagi o le alofa o le Atua. “Aua [Na te] lei auina mai lona Atalii i le lalolagi ina ia faasala i le lalolagi; a ia faaolaina le lalolagi ia te ia.”10
E tutotonu i le fuafuaga e faavavau a le Atua le misiona a Lona Alo, o Iesu Keriso.11 Sa afio mai o Ia e togiola le fanau a le Atua.12 Ona o le Togiola a le Alii, ua moni ai le toetu (po o le tino ola pea).13 Ona o le Togiola, ua avea ai le ola faavavau ma se mea e mafai e tagata uma o e o le a agavaa ona maua. Sa faamalamalama mai e Iesu:
“O a’u nei o le toetu ma le ola: o lē faatuatua mai ia te a’u, e ui lava ina oti, a e ola lava ia:
“O tagata ola uma o e faatuatua mai ia te au, e le oti lava e oo i le faavavau.”14
Mo le Togiola a le Alii ma Lana meaalofa o le toetu— mo lenei savali musuia o le Eseta—ia faafetaia ai le Atua!
Meaalofa Faaletino
E alofa lo tatou Tama Faalelagi i Lana fanau.15 Ua Ia faamanuiaina i latou taitoatasi i ni meaalofa faaletino ma faaleagaga. Se’i ou talanoa e uiga i na ituaiga meaalofa taitasi. A e usuina le pese “O A’u o se Atalii o le Atua,” mafaufau i Lana meaalofa ia te oe o lou lava tino faaletino. O le tele o uiga maoae o lou tino e faamaonia ai lau lava “amio atua.”16
O totoga taitasi o lou tino o se meaalofa tulaga ese mai le Atua. E tofu le mata ma se tioata e otometi ona taulai tonu ai le vaai. O neura ma musele e faatautaia mata e lua ia maua ai se ata se tasi e faatafa-tolu. O mata e fesootai atu i le faiai, lea e faamaumauina ia mea na vaaia.
O lou fatu o se pamu tulaga ese.17 E i ai ni ona afuala e faatautaia itu e fegasoloa’i i ai le toto. O nei afuala e matala ma tapuni e sili atu i le faa-100,000 taimi i le aso—36 miliona taimi i le tausaga. Ae, vagana ua afaina i faama’i, e mafai ona latou tatalia na ituaiga o galuega mamafa e toetoe lava e le gata.
Mafaufau i papupuni o le tino mo le puipuiga. Ina ia puipuia ai mai le faaleagaina, na te matauina le tiga. I le tali atu i siama, na te gaosia ni polotini e tetee atu i ai. O le tino e tuuina atu le puipuiga. E lapatai mai i manu’a e ono mafua mai i le malosi o le vevela po o le malulu.
O le tino na te faafouina ona lava sela ua le toe aoga ma faasoasoa le maualuga o ona lava elemene taua. O le tino e fofoina ona lava lavelavea, totolia, ma ponaivi gaui. O le mafai ona fanafanau o le isi lena meaalofa paia mai le Atua.
Ia tatou manatua o se tino lelei atoatoa e le manaomia ina ia maua ai se faasinomaga paia o se tagata. O le mea moni, o nisi o agaga e sili ona lelei o loo i totonu o ni tino faatauagavale pe le atoatoa. O le tele o le malosi faaleagaga e masani ona atiina ae e tagata e i ai luitau faaletino, o le mea moni lava, ona e matuai luitauina i latou.
Soo se tasi e suesueina ia galuega a le tino o le tagata ua ia vaai moni “i le Atua o femaliua’i i lona mamalu ma lona mana.”18 Talu ai o le tino o loo puipuia e le tulafono faalelagi, soo se faamalologa e oo mai e ala i le usiusitai i le tulafono ua faavae ai lena faamanuiaga.19
Ae ua manatu sese nisi o tagata o nei uiga ofoofogia faaletino e tutupu faafuasei po o le taunuuga o se fetoaiga tele i se mea. Fesili ifo ia te oe lava, “E mafai e se gapā tele i se fale lomitusi ona faia se tusi lomifefiloi?” E matuai leai se avanoa o se na mea. Ae afai e i ai, e le mafai ona ia faaleleia ona lava itulau masaesae pe toe faia ni ona lava lomiga e fou atu!
Afai o le gafatia o le tino mo faatinoga masani, puipuia, toe faaleleia, faafegasoloa’iina, ma le toe faafouina e tatau ona i ai e aunoa ma le faatapulaaina, o le a faavavau pea ona faaauau le olaga iinei. Ioe, o le a tatou paulia ai iinei i le lalolagi! O le mea tatou te faafetai ai, ua saunia e lo tatou Foafoa le soifua matua ma isi faagasologa lea o le a iu ai ina tatou oti faaletino. O le oti, e pei lava o le fanau mai, o se vaega o le olaga. Ua aoao mai tusitusiga paia e faapea “sa le tatau ona toe laveai o le tagata mai lenei oti faaletino, ona e faaumatia i lena mea le fuafuaga tele o le fiafia.”20 O le toe foi atu i le Atua e ala i lena faitotoa ua tatou ta’ua o le oti o se fiafiaga lea mo i latou o e alolofa ia te Ia ma ua saunia e fetaia’i ma Ia.21 Mulimuli ane, o le a oo mai le taimi e “toe faatasia le agaga ma le tino i … foliga atoatoa; o lima ma vae ma soogaoivi o le a toefuataiina i ona tulaga e tatau ai,”22 e le toe mavavaeeseina. Mo nei meaalofa faaletino, ia faafetaia le Atua!
Meaalofa Faaleagaga
E pei o le taua o le tino, e avea o se nofoaga mo le agaga e faavavau o le tagata. Sa i ai o tatou agaga i le olaga i le muai olaga23 ma o le a faaauau ona ola pe a oti le tino.24 O le agaga e tuuina mai i le tino ia aafiaga o le olaga ma uiga patino.25 I le olaga lenei ma le isi, o le agaga ma le tino, pe a faatasia, e avea o se tagata ola e faalelagi lona taua.
Ona e taua tele le agaga o se tagata, o lona tuputupu ae e i ai lona taunuuga e faavavau. E faamalosia a o tatou fesootai i le tatalo faamaualalo ma lo tatou Tama Faalelagi agaalofa.26
O uiga auaumama o le a faamasinoina ai i tatou i se aso e faaleagaga uma lava.27 O nei uiga auaumama e aofia ai le alofa, amio mama, faamaoni, agaalofa, ma le auauna atu i isi.28 O lou agaga, faatasi ai ma ua i totonu o lou tino, e mafai ona tuputupu ae ma faaali atu nei uiga i auala e taua i lou alualu i luma e faavavau.29 O le alualu i luma faaleagaga e maua e ala i laasaga o le faatuatua, salamo, papatiso, o le meaalofa o le Agaga Paia, ma le tumau seia oo i le iuga, e aofia ai sauniga o le faaeega paia ma le faamauga i malumalu paia.30
E pei foi ona manaomia e le tino ni meaai i aso uma lava ina ia ola ai, e faapena foi ona manaomia e le agaga le fafagaina. O le agaga e fafagaina e ala i upumoni e faavavau. O le tausaga ua mavae sa tatou faamanatuina ai le 400 tausaga o le faaliliuga a King James o le Tusi Paia. Ma ua toeitiiti 200 tausaga talu ona tatou maua le Tusi a Mamona. Ua uma nei ona faaliliuina le tusi atoa po o ni vaega i gagana e 107. Ona o nei tusitusiga paia ma isi tusitusiga paia faapelepele, ua tatou iloa ai o le Atua o lo tatou Tama e Faavavau ma o Lona Alo, o Iesu Keriso, o lo tatou Faaola ma le Togiola. Mo nei meaalofa faaleagaga, ia faafetaia ai le Atua!
Meaalofa o le Talalelei
Ua tatou iloa o perofeta i le tele o tisipenisione, e pei o Atamu, Noa, Mose, ma Aperaamo, sa latou aoao mai uma i le paia o lo tatou Tama Faalelagi ma Iesu Keriso. O lo tatou tisipenisione i le taimi nei sa faailoa mai e le Tama Faalelagi ma Iesu Keriso, ina ua Laua faaali mai i le Perofeta o Iosefa Samita i le 1820. Sa faavaeina le Ekalesia i le 1830. O le taimi nei, ua 182 tausaga mulimuli ane, o loo tatou tumau pea i lalo o le feagaiga ina ia auina atu le talalelei i “atunuu uma, ituaiga, gagana ma nuu.”31 A o tatou faia faapea, o le a faamanuiaina uma ai e e tuuina atu ma e e mauaina.
O lo tatou tiutetauave le aoaoina o Lana fanau ma fagua ia i latou se manatunatu i le Atua. I tausaga ua leva, sa saunoa ai le Tupu o Peniamina:
“Ia talitonu i le Atua; ia talitonu o loo soifua o ia, ma o ia na foafoaina mea uma, i le lagi ma le lalolagi; ia talitonu ua ia te ia le poto uma, ma le mana uma, i le lagi ma le lalolagi; …
“… Ia talitonu e ao ina outou salamo ia outou agasala ma lafoai i ai, ma outou faamaualalo outou lava i luma o le Atua; ma ole atu ma le faamaoni o le loto ia faamagaloina e ia outou; ma o lenei, afai tou te talitonu i nei mea uma, vaai ia outou faia.”32
O le Atua e tutusa lava o ananafi, o le asō, ma le faavavau, ae o i tatou e leai. O aso taitasi, o lo tatou luitau ia maua le mana o le Togiola, ina ia mafai ona tatou liua moni, ia avea atili e faapei o Keriso, ma agavaa ai mo le meaalofa o le faaeaga ma ola e faavavau ma le Atua, Iesu Keriso, ma o tatou aiga.33 Mo nei mana, faamanuiaga, ma meaalofa o le talalelei, ia faafetaia ai le Atua!
Ou te molimau atu o loo soifua o Ia, o Iesu o le Keriso, ma o Lana Ekalesia lenei, ua toefuataiina mai i nei aso e gata ai ina ia ausia ai lona faasinomaga paia. O loo taitaiina i tatou i lenei vaitaimi e Peresitene Thomas S. Monson, o lē tatou te alolofa i ai ma lagolagoina ma o tatou loto atoa, ma tatou te lagolagoina foi ona fesoasoani ma Aposetolo e Toasefululua o ni perofeta, tagatavaai, ma talifaaaliga. Ou te molimau atu ai i le suafa paia o Iesu Keriso, amene.
Vis henvisninger
-
1. Ioane 6:35, 48; tagai foi i le fuaiupu 51.
-
2. Alema 26:8; tagai foi i le Alema 7:23.
-
3. Tagai i le Galuega 17:27–29.
-
4. Tagai i le Mataupu Faavae ma Feagaiga 130:22.
-
5. Tagai i le Mose 6:51; Roma 8:16; Eperu 12:9; Ieremia 1:4–5.
-
6. Tagai i le Kenese 2:7; 1 Korinito 15:44; Mose 3:7.
-
7. Tagai i le 1 Nifae 17:36.
-
8. Mose 1:39.
-
9. Ioane 3:16.
-
10. Ioane 3:17.
-
11. O Ona faamoemoega o loo otooto faapuupuu i le 3 Nifae 27:13–22.
-
12. Tagai i le Alema 11:40.
-
13. Tagai i le 2 Nifae 9:6–7, 20–22.
-
14. Ioane 11:25–26.
-
15. Tagai i le 1 Nifae 17:40; 1 Ioane 4:10.
-
16. 2 Peteru 1:4.
-
17. O le fatu na te pamuina le tusa ma le 2,000 kalone (7,570 L) i le aso.
-
-
19. Tagai i le Mataupu Faavae ma Feagaiga 130:21. E moni o lena tulaga faalelagi e le matineia.
-
20. Alema 42:8.
-
21. Sa faailoa mai e le Fai Salamo le finagalo o le Atua: “E silisili i le manatu o Ieova le oti o ona tagata amio atua” (Salamo 116:15); tagai foi i le Failauga 12:7.
-
22. Alema 11:43; tagai foi i le Failauga 12:7; Alema 40:23; Mataupu Faavae ma Feagaiga 138:17.
-
23. Tagai i le Mataupu Faavae ma Feagaiga 93:38.
-
24. Tagai i le Alema 40:11; Aperaamo 3:18.
-
25. O le agaga e foliga i le tagata (tagai i le Mataupu Faavae ma Feagaiga 77:2).
-
26. Tagai i le 3 Nifae 14:9–11.
-
27. O le agaga, e le o le tino, o le vaega e faatinoina ma faatuatuaina o le agaga. A leai le agaga, e oti le tino (tagai i le Iakopo 2:26). O le mea lea, o le agaga, e filifilia le lelei po o le leaga ma o le a faamasinoina mo uiga faaalia lelei ma lē lelei e i ai i le Faamasinoga Mulimuli (tagai i le Alema 41:3–7).
-
28. O uiga auaumama faaleagaga e aofia ai le “faaatuatua, amiomama, poto, faautauta, onosai, agalelei faaleuso, amioatua, alofa mama, lotomaulalo, [ma le] filiga” (Mataupu Faavae ma Feagaiga 4:6).
-
29. Tagai i le 2 Nifae 2:11–16, 21–26; Moronae 10:33–34.
-
30. O le aoaoga faavae lenei a Keriso (tagai i le 2 Nifae 31:11–21).
-
31. Mosaea 15:28; tagai foi i le 1 Nifae 19:17; 2 Nifae 26:13; Mosaea 3:20; 15:28; 16:1; Alema 37:4; Mataupu Faavae ma Feagaiga 1:18–23; 77:11; 133:37.
-
32. Mosaea 4:9–10.
-
33. “Ola faavavau … o le meaalofa sili o meaalofa uma a le Atua” (Mataupu Faavae ma Feagaiga 14:7).


text:
Teva faifeau fafo ma le fono musu toe fo’i i Apia
Na teva i fafo ma le fono a se tasi o aulotu le latou faifeau, ina ua musu e talia le fautuaga a tama ma tina matutua o le ekalesia na tuu atu ia te ia, i le tatau lea ona faamavae ma le galuega ae toe fo’i i lona aiga i Apia.
O le fono a se tasi o aulotu sa faia i le vaiaso na te’a nei faatatau i le latou faifeau, na mafua mai ina ua fautuaina e tama ma tina matutua o le ekalesia le tatau lea ona fono matafale uma o le aulotu, mo le faia o sa latou faaiuga i le latou faifeau, i le mae’a ai o lana lauga i le lua aso Sa talu ai i luma o le ekalesia, lea na tuu ai le Tusi Paia ae folafola ana fusuaga i aso a’o laititi i le latou nuu i Savai’i.
Na taua e le molimau i le Samoa News, o le latou aulotu e faafoe mai i le ofisa autu i Samoa, o iina foi e aumai ai faaiuga fai mo soo se mataupu e le mafai ona au i ai le malosi a ekalesia o loo i le teritori nei.
E tusa ai ma le faamatalaga a le molimau, e le o se taimi muamua lea ua lauga faapea ai le latou faifeau i luma o le aulotu.
“Na lauga muamua foi i le isi faatasiga sa faia ma isi aulotu e 4 a le ekalesia ina ua tuu faatasi i se tasi o aso Sa, ma ia lau mai ai le valea o le matou aulotu ma le le foa’i i le galuega a le Ali’i,” o le tala lea a le molimau.
“Ua oo lava i mafutaga tuu faatasi a ekalesia uma e fa i le motu nei (Tutuila) o faamaasiasi ai lava e le matou faifeau le matou aulotu, o le mafuaaga lena ua tasi ai loa le finagalo o le au matutua a le aulotu, ua tatau ona fai se faaiuga i le matou faifeau ae sei toe saili mai se isi faifeau fou e alofa ma ava i le ekalesia,” o le fika lea a le molimau.
Ina ua maea le lauga a le faifeau i le lua aso Sa talu ai, lea na folafola ai ana fusuaga i luma o le aulotu, na talo ai loa se fonotaga a le au matutua o le aulotu mo le tau sailiina o sa latou faaiuga mautu, ao lei fofogaina sa latou faaiuga mautu.
E lei faia le fono i le maota o le ekalesia, ae na faia i le fale o se tasi o tama matua o le ekalesia i Ottoville, peitai e maea loa le faigalotu o le a amata le fonotaga ae vaaia loa e sui o le aulotu sa auai le taavale a le faifeau ua afe atu, e ui na faamalamalama atu i ai e se tasi o tiakono a le aulotu i le faifeau le autu o le feiloaiga faapitoa a le ekalesia, peitai na tali le faifeau, soo se fono lava a le aulotu e faia, e tatau lava ona logo le leoleo mamoe e auai, tusa lava pe fai i le togavao lea feiloaiga, o le tiute lava o le leoleo mamoe ia mautinoa o loo malu puipuia ana mamoe.
Na manatu le aulotu e faaauau pea le latou fonotaga tusa lava pe musu le faifeau e alu ese, ae ina ua oo i le taimi na lalafo ai sui o le aulotu mo se faaiuga tonu mo le faifeau, o iina na vaaia ai uiga le manuia o le faifeau, ina ua vau solo lona tino ma foliga mai ua ia fesiligia le faaiuga, ina ua tasi moemoe le tofa saili a le aulotu, e talosaga i le latou ofisa autu i Samoa, e faate’a le faifeau o loo i ai ae toe saili mai se isi latou faifeau fou.
O le faaiuga la lea na vevesi ai loa le fono ina ua tulai le faifeau ma folafola i le fono, soo se tagata ekalesia na te faate’a se faifeau e aunoa ma se mafuaaga tatau mai le Alii, e le gata e malaia ae o le a faasevasevaloloaina foi lona olaga.
Fai mai le molimau, na matua avaavau le faifeau ma fai atu i le au fono, “Kou ke iloa kou ke malaia uma oga o le kou faaiuga faalekagaka ua fai e faake’a ese ai le leoleo mamoe ga filifilia e le Alii e kausi ma fafaga aga mamoe.”
E lei tali se isi o le au fono peitai sa toe faapea atu le faifeau, “Ou ke le alu ese ma le galuega, e kumau pea oga avea a’u ma leoleo mamoe o le lafu mamoe.” Na ona maea lava o upu ia a le alii faifeau, tuloa i luga ma uu lana ato taitai lanu uliuli na alu atu ma ia, ma savali loa agai i lana taavale, faaola ma faaii solo pa’u ma alu ese loa.
Fai mai le molimau, ua folafola e le faifeau i isi tagata o le aulotu e le’i i ai le fono, o le a latou tutu faatasi e teena le faaiuga ua tasi i ai le fono a le au matutua o le aulotu, peitai na taua e le molimau, tusa lava pe musu le faifeau e alu ese, ua tamau lava le aulotu i lana faaiuga ina ia faatulai ese le latou faifeau o loo i ai, ae saili mai se isi faifeau fou.
O le talitonuga o le lafu mamoe, tusa lava pe fetuu e le taitai mamoe i latou, latou te le solomuli lava i le latou faaiuga ua faia, ae finau pea i le mea ua latou talitonu e tonu ma sao mo le ekalesia, faatasi ai ma le latou tautinoga, alu i ai ae aua le fefe
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala 16: Ua Maua le Avā Lelei a Isaako
PE E te iloaina le fafine lenā o i le ata? O Repeka. Ae o le tamāloa o loo ia alu atu e feiloa‘i i ai o Isaako. O le a avea o ia ma ana avā. Na faapefea ona tupu lenei mea?
Sa mana‘o Aperaamo ia maua se avā lelei ma lona atalii. Sa lē mana‘o o ia e faaipoipo atu Isaako i se fafine o Kanana, auā o na tagata e tapua‘i i atua sesē. Ona valaau lea e Aperaamo o lana auauna ma fai atu: ‘Ou te mana‘o e te alu i lo‘u aiga i Karana e aumai ai se avā mo lo‘u atalii o Isaako.’
Sa ave loa e le auauna a Aperaamo kamela e sefulu ma ō mo se malaga umi. Ina ua oo atu e latalata i le mea e nonofo ai aiga o Aperaamo, sa latou faatali ai i ina i le vaieli. Ua latalata i le afiafi, o le taimi e o mai ai fafine o le aai e asu vai i le vaieli. Ona fai ai lea e le auauna a Aperaamo se tatalo iā Ieova: ‘Ia avea le fafine na te aumaia ni vai mo a‘u ma a‘u kamela ma lē e te filifilia e avea ma avā a Isaako.’
E le‘i umi lava ae sau loa Repeka e asu vai. Ina ua fai atu i ai le auauna mo sina vai, sa ia aumaia i ai. Ona alu atu loa lea o ia ma aumai ni vai mo kamela ua fia feinu. Sa faigatā tele auā o kamela e feinu tetele.
Ina ua uma, sa fesili atu loa i ai le auauna po o ai lona tamā. Sa ia fai atu fo‘i i ai pe e mafai ona nofo i le pō atoa i lo latou fale. Sa tali mai o ia: ‘O lo‘u tamā o Petueli, ma e maua le avanoa e te nofo ai ma i matou.’ Sa iloa lelei e le auauna a Aperaamo o Petueli o le atalii o le uso o Aperaamo o Nakori. Ona tootuli ai lea o ia i lalo ma faafetai iā Ieova i le ta‘ita‘iina o ia i aiga o Aperaamo.
I le pō lava lenā na ta‘u atu ai e le auauna a Aperaamo iā Petueli ma le tuagane o Repeka o Lapana le māfuaaga sa sau ai o ia. Sa latou malilie uma o le a alu Repeka e faaipoipo ma Isaako. Sa ioe fo‘i i ai Repeka e alu. O le isi loa aso na sosoo ai sa tietie ai loa i la‘ua i kamela ma amata le malaga umi e toe fo‘i i Kanana.
Ina ua la taunuu atu, ua oo i le afiafi. Sa iloa atu e Repeka se tamāloa o savali mai i le fanua. O Isaako. Sa fiafia tele o ia ina ua vaai iā Repeka. O lona tinā o Sara ua oti o ia mo tausaga e tolu, ma o loo ia faanoanoa ai pea. Ae ua alofa tele Isaako iā Repeka, ma ua toe fiafia nei o ia.
Kenese 24:1-67.
Fesili
- O ai le fafine ma le tamāloa o loo i le ata?
- O le ā na faia e Aperaamo ina ia maua ai se avā mo lona atalii, ma aiseā?
- Na faapefea ona taliina le tatalo a le auauna a Aperaamo?
- O le ā le tali a Repeka ina ua fesili atu i ai pe e fia faaipoipo iā Isaako?
- O le ā le māfuaaga na toe fiafia ai Isaako?
Fesili faaopoopo
- Faitau le Kenese 24:1-67.
O ā uiga lelei na faaalia e Repeka ina ua feiloa‘i i le auauna a Aperaamo i le vaieli? (Kene. 24:17-20; Faata. 31:17, 31)
O le ā se faaa‘oa‘oga lelei mo Kerisiano i aso nei i tapenaga na faia e Aperaamo mo Isaako? (Kene. 24:37, 38; 1 Kori. 7:39; 2 Kori. 6:14)
Aiseā e ao ai ona sema so tatou taimi e mafaufau loloto ai, e pei ona sa faia e Isaako? (Kene. 24:63; Sala. 77:12; Fili. 4:8)


text:
Talosaga malo feterale fa’asala Pase mo le 27 masina
Ua talosagaina e le malo feterale le faamasinoga feterale ina ia faasala Mine S. Pase i le 27 masina i le falepuipui, atoa ai ma lona totogiina o le tupe e $325,408 e kava ai tupe sa ia faaaogaina. O taeao lea ua faamoemoe e faasala ai Pase i luma o le faamasinoga feterale i Uosigitone.
I le talosaga na faila e le malo feterale i le vaiaso na te’a nei, o loo latou taua ai le tele o tausaga o faia e Pase, o lona aiga ma nisi sa latou fai fai mea faatasi o ni gaioiga ina ia latou gaoia ai le tupe e $325,000, o tupe sa tuuina mai e le feterale e faatupe ai le polokalame a le American Samoa Special Services Commission (ASSSC).
Ma o lea gaioiga sa faia e Pase, e le gata ua leiloa ai le faitau afe ma afe o tue a tagata totogi lafoga i Amerika, ae ua aafia ai foi ma se tasi o polokalame sa fesoasoani ai i tagata Amerika Samoa, e aofia ai polokalame mo tupulaga talavou e pei o aoga komipiuta, o aoga faufautua faapea ai ma polokalame e puipuia ai le siosiomaga o le atunuu.
O le masina o Novema na te’a nei na tali ioe ai Pase i le moliaga, o lona taupulepule lea ma isi tagata e gaoi le tusa ma le $325,000 lea na tuuina mai e le AmeriCorps mo le ASSSC.
Ae i le talosaga a le loia a Pase ua ia talosagaina ai le faamasinoga ina ia faasala le ua molia i se faasalaga e maualalo mai i lo le faasalaga ua fautuaina e le malo ma le Ofisa Faanofovaavaaia.
Fai mai foi le loia a Pase, o loo finau le malo ina ia toe totogi e le ua molia le tupe sa ia faaaogaina, ma o loo faanaunau i ai le ua molia na te faia lea tulaga.
I le otootoga o le talosaga sa faila e le malo mo se faasalaga o Pase, o loo faailoa atu i ai le aofai o le tupe sa mafai ona maua e le tagata mai le tupe sa latou faaaogaina.
Fai mai le malo, e tusa ma le $123,236 na maua e le tagata e toatasi mai le $325,408 na gaoia mai i tupe a le feterale, o le tupe foi lea sa maua e le tagata e toatasi, sa totogi atu mo pasese ma mea e faaaoga i malaga a Pase ma nisi o lona aiga.
Na lagolagoina e le malo feterale le fautuaga a le Ofisa Faanofovaavaaia mo se faasalaga mai le 24 masina e oo atu i le 30 masina mo Pase.
faaliliu Ausage Fausia
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
GAFA O FONOTI LE TUPU TAFA’IFA O SAMOA LE AIGA PAIA O SA-LEVALASI I LOTOFAGA ATUA, MA LE AIGA SA-TUALA MA SALA
Mafua’aga O Le Suafa: Fonoti
Na malaga Manalelei mai Leulumoega i lona aiga i Lotofaga e totoma, e mana’o Tuia’ana Tuiatua Faumuina i se I’e (toga) e alu ai lana malaga e a’ami lona uso taufeagai o Tupuivao. E malaga Manalelei e totoma o mamafa i lona ma’itaga. Ona to’ai lea o Manalelei ia Tupuola i Tanumaleu. Ua taunu’u Manalelei ona fai ai lea o lo la ava ma Tupuola, o le ava o le feiloaiga. Ua uma lo la ava, ona fono lea ile ti. Ua uma ona fa’amatala lea e le tamaita’i ia Tupuola le auga o lana malaga, ona e fia malaga lona ali’i o Faumuina e a’ami Tupuivao o fa’asala i Tutuila, ae leai se toga e ave ai le malaga a lona ali’i. Ua toe pau lava ia o mea o lo’o ia Faumuina ua sau ma ia, ole mutia ma le ma’a. Ona soisoi loa lea o le ali’i o Tupuola ma fa’apea atu, a! matua leo malie lau tala. O le’a fo’i le malaga a le tamaita’i o Manalelei, ona fai ai lea o a la upu ma Tupuola. Ona fa’apea atu lea o Tupuola ile tamaita’i, sauia o lea tu’u lou igoa o Manalelei, ae o le’a e igoa ia “Talaleomalie” ona ole “malie o lau tala” i mea na’e sau ma oe. O I’e ia e lua, ole I’e e ave ai le malaga a lou ali’i i Tutuila. Ole tasi I’e, ole I’e o le nofo a lou alo. A alo oe le tamaita’i ona fa’aigoa lea ia “Fonoti”, e manatua ai lo ta’ua ava na “Fono nei ile ti”. Ua uma lo la ava taumavae ua fono fo’i ile ti.
TUI-FITI LE TUPU ANAMUA O FITI:
1. Usu Tui-Fiti ia Si’uuilasisifo le alo o Tui-Atua Puluitua faae’e le gafa o Fata po’o Fata-igoatele (tama). [: Suafa “Fata” o Lotofaga le Aiga Salevalasi]
2. Usu #2 Fata po’o Fataigoatele ia Sinasinavaiao le alo o Tuiatua Fogalepulu o Etemuli faae’e le gafa, o Fata (ii), po’o Fata-levave (tama).
3. Usu Fata (ii), po’o Fatalevave ile tama’ita’i o Fulu’ula-ale-matoto o le ilamutu o Tui-Fiti i Lotofaga, fa’aee le gafa: o Leu (teine).
4. Usuia Leu e Matasepu o Lepa, fa’aee le gafa: o Tau’iliili (tama), ma Talalaufala (teine).
TUI-ATUA LE TUPU O ATUA:
5. Usu mai le Tuiatua Fa’asoutele o Ti’avea ia Talalaufala, fa’aee le gafa: o Fililesalue (teine).
6. Usuia Fililesalue e Leali’ifanovalevale i Palauli, fa’aee le gafa: o Popoai (teine), Taufaito’a (teine).
TUI-TOGA LE TUPU O TONGA:
7. Usuia Popoai e le #1 Tui-Toga (viii), faaee le gafa o o Togialelei (maliu, e le’i usu gafa), ma Tuiavi’i (tama: fa’avae a gafa o Tuifa’asisina, Tauaaletoa ma Unisialetoa)
8. Usuia Taufaito’a e le #2 Tui-Toga (viii), fa’aee le gafa o Tui-Toga Puipuifatu (tama).
9. Usu Tui-Toga Puipuifatu ia Pulu-mata-moana le alo o Hulu-a-talala o Toga, fa’aee le gafa o Tui-Toga Manaia (tama: na usu ia Nafanua), ma Tui-Toga Faisautele (tama).
TUI-MANU’A LE TUPU ANAMUA O MANU’A:
10. Usu Tui-Toga Faisautele ia Painu’ulasi le alo o Tui-Manu’a Ali’atama le Tupu o Manu’a, fa’aee le gafa: o Vaetoefaga (teine), ma Ulualofaiga (tama).
TUI-A’ANA TAMALELAGI: FA’AVAE AIGA SA-TUALA; MA LE AIGA SA-LEVALASI ATUA:
11. Usuia Vaetoefaga le alo o Tui-Toga Faisautele e Tuia’ana Tamalelagi le atali’i o Tuia’ana Tagaloa Selaginato ma Vaetamasoali’i, fa’aee le gafa o Salamasina (teine).
[: Ole Ulua’i Tupu Tafa’ifa o Samoa, ole Tuia’ana, Tuiatua, Vaetamasoalii, ma le Gatoaitele. Ole tamafai a So’oaemalelagi Levalasi le fa’avae ole Aiga Salevalasi, e uso o la tina ma Tuia’ana Tamalelagi na usu muamua ia Namoaitele maua le tamaulumatua o Tuala, Ole Alii o Aiga, ma le fa’avae ole Aiga Sa-Tuala. O Aiga nei e lua o Samoa. Na mavae ai le ulua’i Tupu Tafa’ifa o Salamasina ia Aiga ma Tumua i lona fa’atafa i Lotofaga: O Aiga e lua, ua Pa’ia ole Aiga Sa-Levalasi ma le Aiga Sa-Tuala e tausi i Papa ma Aiga, ma latou toga ua pa’ia ole Pulu ma le Leuleu].
SALAMASINA LE ULUA’I TUPU TAFA’IFA O SAMOA: LE AIGA PAIA O SA-LEVALASI ATUA:
12. Usuia Salamasina le ulua’i Tupu Tafa’ifa o Samoa e Tonumaipe’a Tapumanaia le alo o Tonumaipe’a Saumaipe’a o Auala i Savai’i, fa’aee le gafa: o Fofoaivaoese [teine: Na fa’asolo iai Pa’ia ma Papa ole Tupu], ma Tapumanaia (ii) [tama: Na e’e iai le Ao o le Satele i Falealili: Tapuolesatele].
13. Usuia Tuia’ana Tuiatua Fofoaivaoese e Tauatamaniula’aita le alo o Valasi-I-Ologa le Aiga Tonumaipe’a i Satupa’itea Savai’i, fa’aee le gafa: o Taufau (teine: Na tafea lana Utu), Sina (teine: Na au lana Utu), ma Asomua Lemalama (tama).
14. Usuia Tuia’ana Tuiatua Sina e Tito’iaivao o Faleatiu i A’ana, fa’aee le gafa: o Faumuina Le Tupufia (tama ulumatua ‘Ole Alii o aiga’) [: E fa’alupe Ole “Tupufia” au’a e fia Tupu uma lana fanau].
15. Usu #1 Tuia’ana Tuiatua Faumuina le Tupufia ia Manalelei po’o Talaleomalie le alo o Vaovasa i Gataivai Savai’i, fa’aee le gafa: o Fonoti (tama ulumatua ‘Ole Ali’i o Aiga’).
[: Ole Tupu Tafa’ifa o Samoa, ole Tuia’ana, Tuiatua, Vaetamasoalii, ma le Gatoaitele. Ole taua mo Papa e fa, e ta’ua ole “taua ole Paegauo ale Tupufia” o Fonoti ma ona uso taufeagai o Va’afusuaga Tole’afoa ma le teine o Samala’ulu po’o ai a Tupu o Samoa. Na manumalo Fonoti ona o le tulaga fulisia o Samoa sa lagolago ia te ia. Ole Mavaega a Fonoti le Tupu Tafa’ifa ma lona uso; “O Papa e fa, ole a ia te a’u ma la’u fanau, a ole Ao o Tonumaipe’a ia oe Tole’afoa ma lau Fanau”].
16. Toe usu #2 Tuia’ana Tuiatua Faumuina le Tupufia ia Tu’umaleulua’iali’i le afafine o Manu’aifua i Afega, fa’aee le gafa: o Samala’ulu (teine)
[: Na ia tofiga Alipia, Ole matua na togi. A’o tofiga ia Tanuvasa, Ole itu lua iai o A’ana].
17. Toe usu #3 Tuia’ana Tuiatua Faumuina le Tupufia ia Atamulau le afafine o Segi i Amoa, Fa’asaleleaga i Savai’i, fa’aee le gafa: o Va’afusuaga Tole’afoa (tama)
[: Ole Ao le Tonumaipe’a, mai tofiga a le Tupu o Fonoti. Ma le fa’avae ole Aiga Taulagi].
FONOTI LE TUPU TAFA’IFA O SAMOA: AIGA PAIA O SA-LEVALASI I LOTOFAGA ATUA:
18. Usu #1 Fonoti le Tupu Tafa’ifa ia Fuatino le alo o To’alepaiali’i i Satapuala Aiga Satuala, fa’aee le gafa: o Muagututi’a (tama ulumatua ‘O le Alii o aiga’).
[: Tofiga o Muagututi’a, Na ioe Tumua ile malelega a le Tupu o Fonoti e fa’apea; Muagututi’a, O le a e alu ma lou Muagututi’a, lou Fuatino, lou Faumuina ma lou Melegalenu’u. E te nofo i Mulifusi. E te tua ia Sa-Tuala, Ae tausi oe e Leulumoega].
19. Toe usu #2 Fonoti le Tupu Tafa’ifa ia Taeleasa’asa le afafine o Tautaiolefoe o Lealatele i Savai’i Aiga Satuala, fa’aee le gafa: o Falegaoti (teine: E ta’ua Ole “Ma’opu o Tuala ma Sala”).
USUGA A MUAGUTUTI’A E FA (4) LE ATALII O LE TUPU TAFA’IFA O FONOTI:
20. Usu #1 Muagututi’a ia Poto le alo Amituana’i Manaia o Si’ufaitoto’a i Faleata, fa’aee le gafa: o Seutatia (teine ulumatua ‘Feagaiga ale Aiga’).
[: Ole Mavaega a Muagututi’a, Ole teine ulumatua “feagaiga a le aiga” o Seutatia na tofia e ala’ala ile Maota o Mulinu’u Lalogafu’afu’a ma Sepolata’emo i Luiflufi o Tumua Atua. O lo’o iai le suafa ma le Maota o Seutatia i Mulinu’u Lufilufi e o’o mai ile aso].
21. Toe usu #2 Muagututi’a ia Agaitafili le afafine o Lilo Seve o Salega i Savai’i, fa’aee le gafa: o Mata’utia (tama), Fualau (tama), ma Talopatina (teine).
22. Toe usu #3 Muagututi’a ia Taumata le afafine o Toa’ali’i i Saluafata, fa’aee le gafa: o Fepulea’i (tama), ma Lagi (teine: E tau le gafa ia Mata’afa Fa’asuamaleaui i Amaile).
23. Toe usu #4 Muagututi’a ia Fenunuivao le afafine o Iuli i Falefa, fa’aee le gafa: e le fanau, Fuiava’iliili (tama fai).
[: Ole atali’i o Fuimaono ma Oilau i Falealili. Sa tali iai Satuala, “Ia Ifo Tonu Le Fuiniu I Le Lapalapa”. Na Saesae Laufa’i ai Tumua, ma e’e iai le ulua’i suafa “Tupua” ma le ulua’i “Tama-a-aiga” ia Fuiavailili, au’a e tele aiga ole tama: fa’avae Aiga Sa-Tupua].
FONOTI TUPU TAFA’IFA LE AIGA SA-FONOTI I LOTOFAGA ATUA: LUFILUFI O TUMUA:
24. Usuia Seutatia o Mulinu’u i Lufilufi e Lilomaiava Nailevai’iliili o Palauli i Savai’i, fa’aee le gafa: o Nofoa-tolu Lilomaiava Vae-ole-nofoa-fia (tama: Suafa Nofoatolu o Lufilufi).
[: Ole ulua’i suafa “Nofoatolu” o Lufilufi lea na fa’aee ile Maota o Mulinu’u Lalogafu’afu’a ma Sepolata’emo i Lufilufi o Tumua Atua. E fa’amanatu ai le usuga lea a Seutatia ma Lilomaiva Nailevaiiliili Vaeolenofofia – Satuimalufilufi. Ole uiga o le Nofoa-tolu po’o le Vae-ole-nofoa-fia e fa’amanatu ai ia suafa ole Lilomaiava i afioaga nei e tolu fa’apea (1.) Ole suafa Lilomaiava i Palauli i Vai’iliili, (2.) Ole suafa Lilomaiava i Sagafili po’o Satuimalufilufi, (3.) Ole suafa Lilomaiava i Finao i Safotu i Savai’i].
25. Usu Nofoatolu Lilomaiava Vaeolenofoafia ia Sinaivaiana le alo o Va’afusuaga o Faga i Savai’i, fa’aee le gafa: o Fonoti Nofoatolu Laufeti’iti’i (tama: Fonoti o Lotofaga Atua).
[: Fonoti o Lotofaga Atua. O le toe nofoia mai o le suafa o Fonoti le Tupu Tafa’ifa o Samoa ile Maota o Mulinu’u Lalogafu’afu’a ma Sepolata’emo i Lufilufi o Tumua Atua.].
FONOTI, VAASA: FIAME SA’OFAAPITO LE AIGA PAIA O SA-LEVALASI LOTOFAGA ATUA:
26. Usu Fonoti Nofoatolu Laufeti’iti’i o Mulinu’u i Lufilufi ia Va’asa le alo o Fiame Muagututi’a le Sa’ofaapito ma le Aiga Pa’ia o Salevalasi i Lotofaga Atua, fa’aee le gafa: o Fonoti Oliovaigafa (tama ulumatua ‘O le Alii o aiga’), Nofoatolu Ti’auliva’a (i), ma Lagouta (teine) – [Sa-Fonoti i Lotofaga Atua].
O LE FA’ALUPEGA O SAMOA: Samoa Atoa.
Tulouna oe Pule
Tulouna a Tumua
Tulouna Alataua ma Itu’au
Tulouna Aiga i le tai
Tulouna le Va’a o Fonoti
O LE FA’ALUPEGA O LOTOFAGA: Mata’tufu, Lotofaga, Vavau.
Tulouna pa’ia o le Aiga Salevalasi ma la latou tama
Lau afioga a le sa’o fa’apito Fiame ma lou faleagafulu
Maliu mai ali’imau o faleupolu
Susu mai le va’a taumualasi
Ma le Aiga Sa-Sitagata
Alaalata’i le mamalu o le Faleatua
GAFA O LILOMAIAVA VAE-OLE-NOFOA-FIA: PALAULI: SATUIMALUFILUFI: SAFOTU
Mafua’aga O Le Suafa: Lilomaiava
Na alu e galue ia Tiumalumatua. Ona alu ifo lea i tai o ta’atia le atu. Ona fesili lea; Se atu lea mai fea? Ona tali atu lea o lo latou aiga; o le atu na sau ma le toeaina o Lilo mai ava (old man Lilo brought it from the reef channel). Ona fa’apea lea o le alii; Ua lelei, ua maua le igoa o sio’u atalii o Tiumalumalilomaiava.
TUI-FITI LE TUPU ANAMUA O FITI:
1. Usu Tui-Fiti ia Si’uuilasisifo le alo o Tui-Atua Puluitua faae’e le gafa o Fata po’o Fata-igoatele (tama). [: Suafa “Fata” o Lotofaga le Aiga Salevalasi]
2. Usu #2 Fata po’o Fataigoatele ia Sinasinavaiao le alo o Tuiatua Fogalepulu o Etemuli faae’e le gafa, o Fata (ii), po’o Fata-levave (tama).
3. Usu Fata (ii), po’o Fatalevave ile tama’ita’i o Fulu’ula-ale-matoto o le ilamutu o Tui-Fiti i Lotofaga, fa’aee le gafa: o Leu (teine).
4. Usuia Leu e Matasepu o Lepa, fa’aee le gafa: o Tau’iliili (tama), ma Talalaufala (teine).
TUI-ATUA LE TUPU O ATUA:
5. Usu mai le Tuiatua Fa’asoutele o Ti’avea ia Talalaufala, fa’aee le gafa: o Fililesalue (teine).
6. Usuia Fililesalue e Leali’ifanovalevale i Palauli, fa’aee le gafa: o Popoai (teine), Taufaito’a (teine).
TUI-TOGA LE TUPU O TONGA:
7. Usuia Popoai e le #1 Tui-Toga (viii), faaee le gafa: o Togialelei (maliu, e le’i usu gafa), ma Tuiavi’i (tama).
8. Usuia Taufaito’a e le #2 Tui-Toga (viii), fa’aee le gafa o Tui-Toga Puipuifatu (tama: Fanaua Tui-Toga Manaia na usu ia Nafanua, Tui-Toga Faisautele na usu ia Painuulasi)
9. Usu Tuiavi’i ia Siaposuisui le afafine o Pei i Sagafili, faaee le gafa: o Tuifa’asisina.
10. Toe usu ia Tuiavi’i ia Letele Talaeia le afafine o Mata’afa i Ululoloa Faleata, fa’aee le gafa o Taua’aletoa (tama: tala le gafa ia Mata’afa Amaile), ma Unisialetoa (teine: tala le gafa ia Manalelei Talaleomalie, le tina ole Tupu o Fonoti).
LILOMAIAVA: VAE-OLE-NOFOA-FIA: PALAULI, SAGAFILI/SATUIMALUFILUFI, SAFOTU:
11. Usu Tuifa’asisina ia Ta’atiaifaleolo le afafine o Taito i Satapuala, faaee le gafa: o Tiumalumatua.
12. Usu Tiumalumatua ia Maseimaava le afafine o Ugapo i Falealupo, faaee le gafa: o Tuimalumalilomaiava.
13. Usu Tiumalumalilomaiava ia Fuataifa’aula le afafine o Silofau i Papa, faaee le gafa: o Lilomaiava Nailevaiiliili, ma Tumailagi.
14. Toe usu Tiumalumalilomaiava ia Tusanilefaiaao le afafine o manu’alesa i Safata, faaee le gafa: o Toeolesulusulu.
USUGA A LILOMAIAVA NAILEVAIILIILI VAE-OLE-NOFOA-FIA: OLE VA’A NOFOA-TOLU:
15. Usu Lilomaiava Nailevaiiliili i le alo o Mata’afa i Palauli, faaee le gafa: o Salu.
16. Toe usu Lilomaiava Nailevaiiliili ia Lamagautuloa le alo o Masoe i Asau, faaee le gafa: o Leilua, Faliuga, Tauavamea, ma Lomialagi (teine).
17. Toe usu Lilomaiava Nailevaiiliili ia Talaepa mai Siumu, faaee le gafa: o Tilafono, Fa’avaoga, ma Ufagapiu (teine).
18. Toe usu Lilomaiava Nailevaiiliili ia Tunupu’e le alo o Valomua i Satupaitea, faaee le gafa: o Seve, ma Tilimafana.
19. Toe usuia e Lilomaiava Nailevaiiliili ia Leofao(uso o Tunupu’e) le isi alo o Valomua i Satupaitea, faaee le gafa: o Aiolupotea Nonumea, ma Aigagalefili (teine).
20. Toe usu Lilomaiava Nailevaiiliili ia Sinagautaala le afafine o Tuitele i Leone, faaee le gafa: o Momo, ma I’aulualo.
21. Toe usu Lilomaiava Nailevaiiliili ia Samala’ulu le afafine o Faumuina i Faleata, faaee le gafa: o Le-tama-a-le-aitu-ma-le-tagata.
NOFOA-TOLU VAE-OLE-NOFOA-FIA SEUTATIA LE MAOTA O MULINUU I LUFILUFI ATUA:
O le ulua’i suafa Nofoa-tolu lea i Lufilufi. O le uiga o le suafa Vae-ole-nofoa-fia po o le Va’a-nofoa-tolu e fa’amanatu ai ia suafa o le Lilomaiava i afioaga nei e tolu fa’apea:
1. O le suafa Lilomaiava i Palauli i Vai’iliili.
2. O le suafa Lilomaiava i Sagafili po’o Satuimalufilufi.
3. O le suafa Lilomaiava i Finao i Safotu i Savaii.
FONOTI TUPU TAFA’IFA LE AIGA SA-FONOTI I LOTOFAGA ATUA: LUFILUFI O TUMUA:
22. Usu Lilomaiava Nailevaiiliili o Palauli ia Seutatia o Mulinu’u i Lufilufi (le afafine ulumatua ‘feagaiga ale aiga’ o Muagututi’a le atalii o le Tupu o Fonoti, ia Poto le afafine o Amituana’i Manaia o Si’ufaitoto’a o Faleata), faaee le gafa: o Nofoa-tolu Lilomaiava Vae-ole-nofoa-fia (tama: Suafa Nofoatolu o Lufilufi)
[: Ole ulua’i suafa “Nofoatolu” o Lufilufi lea na fa’aee ile Maota o Mulinu’u Lalogafu’afu’a ma Sepolata’emo i Lufilufi o Tumua Atua. E fa’amanatu ai le usuga lea a Seutatia ma Lilomaiva Nailevaiiliili Vaeolenofofia – Satuimalufilufi].
23. Usu Nofoatolu Lilomaiava Vaeolenofoafia ia Sinaivaiana le afaine o Va’afusuaga o Faga i Savaii, faaee le gafa: o Fonoti Nofoatolu Laufeti’iti’i (tama: Fonoti o Lotofaga Atua)
[: Fonoti o Lotofaga Atua. O le toe nofoia mai o le suafa o Fonoti le Tupu Tafa’ifa o Samoa ile Maota o Mulinu’u Lalogafu’afu’a ma Sepolata’emo i Lufilufi o Tumua Atua.].
FONOTI, VAASA: FIAME SA’OFAAPITO LE AIGA PAIA O SA-LEVALASI LOTOFAGA ATUA:
24. Usu Fonoti Nofoatolu Laufeti’iti’i o Mulinu’u i Lufilufi ia Va’asa le afafine o Fiame Muagututi’a le Sa’ofa’apito ma le Aiga Pa’ia o Sa-Levalasi i Lotofaga Atua, fa’aee le gafa: o Fonoti Oliovaigafa (tama: ulumatua ‘O le Alii o aiga’), Nofoatolu Ti’auliva’a (i), ma Lagouta (teine) – [Sa-Fonoti o Lotofaga Atua].
AOAO TETELE FA’ALUPEGA LUFILUFI:
Susu mai oe le Tapa’aulefano, o lau susuga Lufilufi ma lau Saofa’iga,
Susu mai le Vainalelepa ma le Mulita’i, ole Fetalaiga i lo outou To’aono,
Susu mai le Tuiatua ma ou Tu’itu’i,
Susu mai lau susuga a le Nofoa sa,
Susu mai le Togia’i ole Tuiatua Aveaumalaga,
Alala mai Leausa na e Ituau ai, ma e Alataua a’i,
Afio maia le Tapa’au Fa’asisina lau Afioga a le Tama’ita’i Seutatia na e alala ile Mulinu’u.
O LE FA’ALUPEGA O SAGAFILI: Sagafili, Palauli ma Safotu; e ta’ua o le Nofoafia. O itumalo ia e tolu o le aiga SaLilomaiava e latou te e’e ina fa’atasi le suafa: Lilomaiava.
Tulouna oe Satuimalufilufi
Tulouna oe le itu’au tasi
Tulouna oe le malu Ma’auga
Tulouna a lau fetalaiga a Pei
Susu mai lou tapa’au ‘o Tuifa’asisina
Susu mai Nofoafia (Sagafili, Palauli ma Safotu).
TOFIGA OLE MALO A LE TUPU TAFA’IFA O SAMOA O FONOTI
FA’ALUPEGA AOAOA O SAMOA: Tumua ma Pule, Itu’au ma Alataua, Aiga ile tai ma le Va’a o Fonoti.
TE’O; ‘O oe o le Anava o Taua, ‘Ma lou Manu Samoa.
FIA’AITAGATA; ‘O au Suafa ia o Fatialofa, ma Auelua. ‘O le a fai i la’ua ma Tulauniu o Atua, ‘Punefu o Atua, ‘To’oto’o o le Tuiatua.
MATA’UTIA; ‘O le Va’a o Fonoti, ‘O le Malu o Ma’auga – Leulumoega, ma Lalogafu’afu’a, Lufilufi. ‘Fea, o le Va’a o Fonoti, ‘O fea fo’i e Fa’aopea ia Atua le Fauono.
MOLIO’O; ‘O oe o le Va’a o Fonoti, ‘O oe o le To’o o le Fua.
LEUTELE; (Falefa), ‘O oe o le A’ai o le Tupu o Fonoti. ‘Falefa (District); Sanone, Gagaemalae, Saleapaga, Sagapolu, Falevao, Sauago, Saletele, Uafato.
TOFAEONO; ‘E Ono Pou o Lufilufi, Fitu ia te oe. ‘E Iva Pou o Leulumoega, Sefulu ia te oe. ‘E Fitu Pou o le Malietoa, Valu ia te oe. ‘E Tolu Pou o Satunumafono, Fa ia te oe.
TUMUA O ASIATA; Ole a Falefa Tumua ia te oe. (Sa’iliga Malo o Asiata ia Fonoti)
OLE VA’A O FONOTI: Samamea, Maasina, Lona, Taelefaga, Salimu Ma Maauga, Musumusu, Falefa, Sanone, Gagaemalae, Saleapaga, Sagapolu, Falevao, Sauago, Saletele, Uafato, Lalomauga, Manunu, Faleapuna, Lufilufi, Saluafata, Fusi, Salelesi, Safanua, Fagaloa, Solosolo, Luatuanu’u.
MAVAEGA A FONOTI LE TUPU MA LONA USO O TOLE’AFOA
Na iloa atu e tumua ua afio atu Tole’afoa, ona faiatu lea, afio mai i le Maota e te lua talatala ma le Tupu. Tali Tole’afoa, leai oute ava i tumua, ua lava a’u i lalo o le ulu lea. Ae sa augani atu lona aiga ma Tumua, afio ane ia i le maota. Na faofale loa Tole’afoa ma sa faa’alia lava lona fa’aaloalo ia Fonoti, ua fa’ae’e o ia i le pou pepe o leisi tala o le maota i Mulinuu ma Sepolataemo.
Ona agiagi atu ai lea o le Tupu Fonoti e fa’apea: “Tole’afoa e, afio mai o le a totofi a ta mea, au’a le nofo lelei ai o lau fanau ma la’u fanau i le lumana’i. O le Ao o le Tonumaipe’a, o le a ia te oe ma lau fanau. O le a e saofia le Aumaga, o le mea lea e ta’ua ai le aumaga e pa’ia. Ona ole Ao o Tonumaipe’a ua i ai. E te afio i le fala, Na’o oe lava e te nofo i le fala i fafo, E sa seisi o le aumaga e nofo ise fala. A uma ona mama o le ava, e tu lava le tagata i luga ma lana maga’ava ma tu’u i le tanoa, a’o lau maga e tu mai se tasi na te avatua, ona aumai lea o le tanoa tu i ou luma. A leai se Tupu e alagaina e Tumua, O le a e Tuia’ana Ave’aumalaga! 0 le a fa’asino fo’i ia te oe upu o le aualuma. O lou aualuma o le a tausi e Leulumoega ma e na ta i Fasito’otai ma Fasito’outa.”
O Papa e fa, O Le A Ia Te A’u Ma La’u Fanau. A e toe tago mai i a’u mea, sauaina oe i le aufuefue ma soloa i le vailalo ma lau fanau. A ou tago atu i au mea ia fa’apea fo’i ona soloa a’u i le aufuefue ma tafea i le vailalo ma la’u fanau.
O le mavaega lea nai i Mulinu’u ma Sepolataemo i Lufilufi Atua, a le Tupu o Fonoti ma lona uso o Va’afusu’aga Tole’afoa. O lo’o tausi iai Samoa i lenei mavaega e o’o mai i lea so.
O Tofiga ole Tupu o Fonoti i lana fanau o Muagututi’a male teine o Falenaoti:
Na ioe Tumua i le malelega a le Tupu o Fonoti e fa’apea: MUAGUTUTI’A, O le a e alu ma lou Muagututi’a, Ma lou Fuatino, Ma lou Faumuina, Ma lou Melegalenu’u. E te nofo i Mulifusi. E te tua ia Sa-Tuala, Ae tausi oe e Leulumoega.
Ole teine o FALENAOTI: Ole MA’OPU O TUALA ma SALA.
E tele isi mea ta’ua na maua mai e tagata i le na aso mai tofiga a le Tupu ina o le a maliu. Tai nane fo’i ma tofiga uma mai lona Malo ma le tele o isi ua le maitaulia, o lea lava e o’o mai i lea so ana tulaga mamalu. E le mafai ona suia ma o lo’o aga’i pea iai fa’aupuga a Samoa i ana mea e fai. Fai mai le Tupu o Fonoti, “E lelepa ia te a’u le vai.” E le toe faia nisi tofiga ma nisi mavaega ua gata ai ia te ia. “O Samoa ua uma ona tofi”.
FA’ALUPEGA O LE VA’A O FONOTI:
Afio o Ulualofaiga ma le matua o Talamaivao
Le pa’ia i le to’afa ma e na ta’ita’i ma Atua Lefauono
Le afio o le Gafa, ma le Aiga pa’ia o Salevalasi
Lo la to’alua o Laumea ma Olaaiga ma Puleifia.
FA’ALUPEGA O FAGALOA: Taelefaga
Tulouna Aiga pa’ia o Salevalasi
Afio le Tui-Atua ma le Atigaga
Tulouna Oe le Va’a o Fonoti.
FONOTI, VAASA: FIAME SA’OFAAPITO LE AIGA PAIA O SA-LEVALASI LOTOFAGA ATUA:
26. Usu Fonoti Nofoatolu Laufeti’iti’i o Mulinu’u i Lufilufi ia Va’asa le alo o Fiame Muagututi’a le Sa’ofaapito ma le Aiga Pa’ia o Salevalasi i Lotofaga Atua, fa’aee le gafa: o Fonoti Oliovaigafa (tama ulumatua ‘O le Alii o aiga’), Nofoatolu Ti’auliva’a (i), ma Lagouta (teine) – [Sa-Fonoti i Lotofaga Atua].
[: O Va’asa o le alo o Fiame Muagututiá, ole tasi ole to’afa o lo’o fa’alupe nei i Lotofaga Atua o “Alo-tau-tino ole Sa’ofa’apito ua Fiame”. Ole to’afa lenei e filifili po’o ai so latou suli e nofoia le suafa Fiame, pe’a avanoa. Na usu Fiame Muagututi’a ia Masu le alo o Sitagata Timalesa o Lotofaga fotuai mai o Leaegalesolo (tama), Fuiava’iliili (tama), Va’asa (teine), ma Va’aloa (teine)].
27. [: O Fonoti Oliovaigafa na ai ali’i mai iai Molio’o ma le Ailaoa e fai ma o latou Ali’i e iai le ulua’i Suafa Fonoti sa ala’ala i lona Maota o ‘Vainiu’ i Faleapuna. Na maliu ai lava le Ali’i ma sa lagomau ai lava. E pa, e leai sona suli].
28. Usu Nofoatolu Ti’auliva’a (i) ia Tamasailau le afafine o Lualemana o Asu i Tutuila, fa’aee le gafa: o Nofoatolu Ti’auliva’a (ii).
29. Usu #1 Nofoatolu Ti’auliva’a (ii) ia Sologaliua le afafine o Sialega o Nu’uuli i Tutuila, fa’aee le gafa: o Fonoti Nofoatolu Fata (tama ulumatua ‘O le Alii o Aiga’), ma Taelimu.
30. Toe usu #2 Nofoatolu Ti’auliva’a (ii) ia Timaima le afafine o Lolo Salulu o Salani i Falealili, fa’aee le gafa: o Nofoatolu Tamasipani (tama), ma Fualeva (teine).
31. Toe usu #3 Nofoatolu Ti’auliva’a (ii) ia Sina le afafine o Gaugau i Sapapali’i, fa’aee le gafa: o Nofoatolu Salatielu (tama), ma Nofoatolu Fata (tama).
32. Usu Fonoti Nofoatolu Fata ia Teoteo Taufagalupe le afafine o Seinafolava i Lotofaga Atua, fa’aee le gafa: o Fonoti Teoteo Tuipu’avai (tama).
33. Usu Fonoti Teoteo Tuipu’avai ia Saumaloto le alo o Tuala Tamalelagi o Safa’atoa i Lefaga, fa’aee le gafa: o Muiamana (teine ulumatua ‘Feagaiga ale Aiga’), Fonoti Tuala Sola (tama), Gauifaiva Samuela (tama), Poto (teine), ma Fipe (teine).
34. Usuia Muiamana e Teleso o Si’umu, fa’aee le gafa: o Fonoti Pua’a (tama), Lasela (teine), ma Leota Tafilipepe Ioane (tama).
35. Toe usuia Muiamana e Tafea Elise le alo o Lupe Tafea Tuai’ipuniu ma Fonoti LeTaupe Tuipalepale o Matatufu Lotofaga Atua, fa’aee le gafa: o Tafea Lomano Maioa (tama).
36. Usu Tafea Lomano Maioa ia Anne Vaelua Brown le afafine o Tuimanu’a Alexander Brown o Ti’avea Aleipata, fa’aee le gafa: Ola Mika Brown (tama), Fonoti Mata’utia Ioane Brown (tama), Tasala Brown (tama), Bella Brown (teine), ma Fiava’ai Brown (teine).
[: Ua toe fetaia’i i I’u o Gafa o Aiga e Lua ia Sa-Levalasi ma Sa-Tuala].
37. Usu Hon Fonoti Mata’utia Ioane Brown ole Aiga Pa’ia o Salevalasi i Lotofaga Atua ia Luisa ole Aiga Satuala ma le alo o L.M.S. Pastor Rev. Ieremia Manulesa FS Mata’utia Tuala o Sataua, Lealatele, Leauva’a ma Amoa i Savai’i ma Upolu, fa’aee le gafa e to’a sefulu ma le lua le fanau: o Uatogitau Alosio Fonoti Brown (tama), Fonoti Letaupe Ioane Jr Brown [tama: Fonoti Letaupe o Matatufu 1953], 38. Fonoti Inu Saufo’i Brown [tama: na soso’o ile Fonoti o Lotofaga Atua 1975], Hon Teoteo Asiasi’au Tiatia Sauso’o Fonoti Brown [tama: Faipule ole Malo 1973/1984], 39. Fonoti Tuala Le Sa’oalii Kamilo Brown [tama: Ole Sa’oalii o Satuala 1963, ma le Fonoti o Lotofaga Atua 2003 o’o mai ile aso], Falesefuluotualamasala Judith Fonoti Brown (teine), Lili’i Sae Benedict Fonoti Brown (tama), Lemalu Galusina Lalogafau Lui Paulo Asalemo Fonoti Brown (tama), Sailivao Peter Fonoti Brown (tama), Feiloa’ivao Paulo Fonoti Brown (tama), Tagaloamamana Inu Tulo Fonoti Brown (tama), ma Samala’ulu Otila Fonoti Brown (teine).
Tupu Tafa’ifa o Salamasina ma Fonoti o lo’o lagomau i le Aiga Pa’ia o Sa-Levalasi i Mulifusi ma Tanumaleu, po’o le Malae o Papa i Lotofaga, Atua.
AIGA E LUA O SAMOA: Na fa’avae mai ile Tuia’ana Tamaalelagi ma lona falesefulu. Ole Aiga Pa’ia o Sa-Levalasi ma le Aiga Fa’alagilagi Le Aiga Sa-Tuala. O Aiga fa’avae ma le faitaulia a ia e lua o lo’o ta’oto ai gafa Tautupu ma gafa Tautamali’i o Samoa. Na mavae ai fo’i le ulua’i Tupu Tafa’ifa o Salamasina ia Tumua ma Aiga mai i lona fa’atafa i Lotofaga, ua pa’ia o aiga e lua ole Aiga Paia o Sa-Levalasi male Aiga Sa-Tuala e tausi i Papa ma Aiga, ma latou toga ua pa’ia ole Pulu male Leuleu.
The Current Successor: Ole tofa le Afioga o Fonoti Tuala Le Sa’oalii Kamilo Brown o Lotofaga le Aiga Pa’ia o SaLevalasi i Lotofaga Atua, ma le Aiga SaTuala ma Sala.
(”e ufiufi a le tama’imoa i le tanoa, ae ioio lava..”)


text:
Fa’asele mutu iloiloga Komiti Suesue Senate ma molimau malo
Na faaselemutu i le taeao ananafi le iloiloga a le Komiti Suesue a le Senate ma molimau mai le malo, ina ua tutula’i isi sui o le Komiti Suesue ma tuua le iloiloga, ma le atoa ai le kalama e mafai ai ona faatino galuega a le komiti.
Na amata le iloiloga e toa fa afioga i Senatoa o loo i ai, peitai e te’a laititi loa le afa o le 9:00 i le tateao ananafi, ae tula’i ese loa le afioga i le Sui Taitaifono o le Komiti ia Velega Savali Jr ma Paogofie Fiaigoa, ona totoe ai loa lea na o le taitaifono ia Lualemana Faoa ma Mauga Tasi Asuega, ma faamalulu ai loa Lualemana i molimau ona ua tulai ese atu nisi o sui o le komiti ona o nisi o mafuaaga le maalofia, ae o le a toe faaauau le iloiloga i se aso o le vaiaso fou.
Ae ui na faaselemutu le iloiloga i le taeao ananafi, na maua lava avanoa o nisi o sui o le komiti e fesiligia ai nisi o mataupu, e uiga i le nonogatupe e 20 miliona a le malo, lea na faia i le 2007 mai le Teugatupe a le Vaega o le Litaea.
Mai le nonogatupe e 20 miliona na pasia e le fono, toe $1.2 miliona o loo totoe i le taimi nei, e tusa ai o le ripoti lea na tauaao atu e le tofa Malemo Tausaga i luma o le komiti i le taeao ananafi.
O sui o le malo na molimau i le iloiloga e aofia ai le Teutupe a le malo ia Magalei Logovii, Luatua Filisouaina Tafua, le pule o le Ofisa o le Litaea, m a Tagaloa Toloa Letuli lea o loo avea ma pule o le Ofisa o loo vaavaaia tupe mo Falelima, lea o loo i lalo o le Ofisa a le alii Kovana.
Na taua e Luatua i lana molimau e faapea, o le aso 23 Novema 2007 na faamatuu atu ai ele Ofisa o le Litaea le siaki e 20 miliona o le nonogatupe i le malo, ma o le taimi nei, o loo tulaga lelei le totogiina atu o tupe sa malilie itu e lua totogi atu i masina taitasi, mole umi e 10 tausaga o loo faamoemoe e totogi ai.
E $237,810.25 i le masina o loo totogi e le malo i le Litaea mo le nonogatupe, ma e tusa ma le molimau a Magalei, sa i ai masina sa faaletonu ai le vaega tupe lea o loo faamoemoe e totogi ai le nonogatupe, ma aapa atu ai loa le malo i le Teugatupe Lautele mo se tupe e faaatoa ai le peimeni e manaomia.
Saunoa Velega e faapea, o se tasi o faanoanoaga o loo ia te ia, o le le lelei o le auala sa faasoasoa atu ai vaega tupe o le 20 miliona, ona o nisi o vaega sa pasia e faaalu i ai le tupe ua ova mamao le aofaio le tupe ua latou faaaogaina, mai le tupe sa pasia atu e le Fono.
Mo se faataitaiga e pei ona saunoa Velega, o le Faaalia o Tu ma Aganuu a le Pasefika, lea e $1.28miliona ua ova ai le tupe faaaoga mai le tupe sa faamaonia atu, atoa ai ma le faatauina mai o le vaa toso vaa mai Hawaii, lea e $1.4 miliona ua ova ai le tupe sa pasia mai le tupe na faaaoga.
“O le isi faafitauli lea ua tulai mai, o vaega tupe sa pasia mai le 20 miliona peitai o lea ua tulaga faaletonu mai, mo se faataitaiga o le fale fono sa pasia i ai le $2.8 miliona, peitai o lea ua taua i le ripoti, toe $1.2 milona le tupe o loo totoe mai le 20 miliona,” o le saunoaga lea a Velega.
Na faamanino e Magalei i lana molimau e faapea, na mafua ona ova le tupe na faaaoga i le Faaaliga o Tu ma Aganuu lea na tali malo ai le atunuu i le 2008, e mafua mai i pili mai pisinisi na tagi atu ina ua maea le taligamalo a le atunuu, ina ia totogi atu a latou pili mai tautua sa latou ofoina atu i le taimi o le faamoemoe.
Saunoa Magalei, talu ai e lei i ai se galuega a lona ofisa e fesootai ma tiute tauave a le komiti o le faamoemoe, na faia ai loa le faaiuga ina ia totogi tupe a pisinisi ia o loo tagi atu.
Na toe fesili Velega ia Magalei poo ai e avatu ai le malosi e toe faaaoga ai tupe mai luga o le aofai o tupe na pasia atu e le fono, na saunoa Magalei, o le kovana e i ai le malosi lena e faataga ai ona faaaoga tupe pe afai ua maea le tupe na atoa mo se galuega.
Ua i luma nei o le komiti ripoti uma e uiga i le nonogatupe e 20 miliona, faapea ai ma faamaumauga o le tulafono na pasia e le fono i le 2007, ma ua galulue le komiti mo le iloiloina o ia ripoti ina ia mautu ai sana faaiuga i se taimi o i luma.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Galea’i: Mana’omia se suiga tulafono uiga Falema’i
Na manino i le saunoaga a le afioga i le alii Senatoa ia Galeai Tuufuli i le taeao ananafi, e manaomia ona toe faia se suiga i le tulafono na faavae mai ai le falemai o le LBJ i Fagaalu, ina ia o gatasi le tulafono ma gaioiga a le falemai o lo o faia, ona o lea e fai mai le tulafono e fai fua talavai a soo se tagata, peitai o lea o lo o totogi e le atunuu tupe i le falemai.
“O lea e fai mai le tulafono e maua fua tautua i le falemai, ae o loo tatou silafia uma e le o tupu lena mea, o lona uiga, tatau ona fai sa tatou faaiuga mautu, aveese lena upu o le ‘maua fua o tautua’, ae sui i ai se upu ina ia talafeagai ma gaioiga a le falemai o loo faia,” o le saunoaga lea a le alii Senatoa ia Galeai.
O uluai saunoaga ia na faafofoga i ai le maota maualuga i le taeao ananafi, ina ua tatala le toe tauaofiaga o le nofoaiga lona 32 a le Fono Faitulafono mo lenei nofoaiga.
Saunoa Galeai, ua leai se vaipanoa o le atunuu e le faafofogaina ai le oi o tagata ona o siitaga a le falemai ua faia nei, peitai o le itu e ao ona manino, o le Komiti Faafoe lea o loo faatautaia galuega a le falemai, na tofia e le faigamalo a Togiola ma Faoa, lea o loo avea nei ma taitai o le malo.
Na toe faatepa foi e Galeai finagalo o le maota i le komisi lea na faia se suesuega e uiga i le falemai i le 2007, ma tuuina atu ai sa latou fautuaga i le Kovana ma le malo, e manaomia se suiga i le tulafono o loo faagaioi ai le falemai, ona o loo tauave pea e le tulafono i le taimi nei le faaupuga lea, e fai fua talavai mo le atunuu.
“O le faaiuga e faia e maota e lua mo se fautuaga tala feagai e tatau ona tuu atu mo le falemai, aua o tatou e fauina tulafono ae o le malo latou te faamalosiina,” o le saunoaga lea a Galeai.
O le aso Tofi nei lea ua faamoemoe e faia ai le uluai fonotaga faapitoa a le komiti o le falemai a le Senate, o sui o le Komisi na tofia e le kovana e vaavaaia le falemai, atoa ai ma le pulega atoa a le falemai, mo le talanoaina o le ripoti a le Komisi e faatatau i le falemai.
O le finagalo o Galea’i, e tatau ona fai muamua se feiloaiga a le komiti a le Senate ma le Komisi, ina ia mautu se fautuaga e uiga i le ripoti ao lei faia se finagalo a le maota atoa.
O le isi foi mataupu lea e finagalo Galeai e tatau ona talanoaina o le mataupu e uiga i le tulafono lea ua pasia e le faamasinoga maualuga a Amerika e uiga i le Obama Card Act.
“Ou te manatu e tatau ona tatou tapenapena ina ia fetaui lava le oo mai o le Obama Care Act i le atunuu ae ua mautu foi sa tatou faaiuga e fai,” o le saunoaga lea a Galeai.
Na lagolagoina e le alii Senatoa ia Lualemaga Faoa le finagalo o Galeai e uiga i le falemai.
Saunoa Lualemaga, o lea ua taoto le finagalo o le Senate e uiga i le pili na faaulu e Togiola, e toe faafoi atu ai le falemai i le malo, e ala i le faataape lea o le Komiti Faafoe, peitai i lona talitonuga, o se mataupu e lavelave tele lenei mataupu.
“Ua tatou ona tatou galulue i se auala e foia ai le faafitauli i le falemai, ua pagatia tele le atunuu,” o le saunoaga lea a Lualemaga.
Na lagolagoina foi e le peresetene o le Senate ia Gaoteote Palaie Tofau le finagalo a alii Senatoa, ina ia galulue le maota e saili ni fofo o faafitauli o loo tulai mai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Pasia Senate I’ugafono fa’avae ai le SSIC
Ua pasia e le Maota Maualuga i le taeao ananafi sa latou iugafono e faavae ai se Komiti Suesue a le Senate (SSIC), e gafa ma le iloiloina o mataupu tau tupe ma gaioiga a le malo, lea e le o manino lelei i ai le Fono Faitulafono.
O nisi o mataupu o lo o ta’ua i lenei i’ugafono o le a aofia i le su’esu’ega a le SSIC e aofia gaioiga a le malo ma galuega o lo o faia i totonu o Matagaluega, Ofisa, Komiti ma Komisi e aofia ai ma le tupe o le litaea a tagata faigaluega a le malo ma le faletupe o Atina’e a Amerika Samoa, mo ni pulega e le tusa ai ma le tulafono.
O le fa’ai’uga e fa’avae loa le SSIC na pasia i se talanoaga a le Senate i le vaiaso i ona tua atu, ina ua fa’atulai e le alii peresetene ia Gaoteote Palaie Tofau le manatu, ua tatau loa ona tuuina mai le iugafono e faatulai ai le SSIC lea na faaulu i le tausaga e 2009, peitai sa fai i ai se fautuaga e taoto sei i ai se taimi.
Na fa’amanino e Gaoteote i luma o Senatoa e faapea, e le o manatu e faavae le SSIC ina ia suesue ai se tagata ma tusitusilima po o ai ua sese sana gaioiga, ae o le agaga maualuga, ia mafai ona faamanino ai nisi o mataupu tau tupe e le o malamalama lelei i ai le Fono.
Na lagolagoina uma e afioga i Senatoa le manatu ina ia tuuina mai loa i totonu le iugafono e faapasia ma faavae ina ai loa le SSIC.
I se vaega o le iugafono o loo taua ai e faapea, o le tulaga vaivai i le puleaina o tupe, o loo fai pea lea ma pogai malosi e faavaivaia ai le faatinoga lelei e mafai e le malo o Amerika Samoa e tautua ai ona tagata.
O se faataitaiga e aofia ai tupe e soona faaalu, femoumoua’i o mea tau tupe i le falema’i, atoa ai ma le siisii pea lea i luga o le tau o le ulia ma le suavai, o tulaga faaletonu i fale ma le siosiomaga, faatupulaia o solitulafono i totonu o le malo, faapea ai ma le taofia o le galueaina lea o le tamaoaiga ma pisinisi.
O le le tausisi i tulafono talafeagai faapea ai ma le le faaaogaina o faiga tau pulega ina ia mautinoa ai le tausisia o tulafono, ua saga faaopoopo ma unaia ai le galue le faamaoni ma ua avea ma itu ua afaina ai ma alagatupe feterale ma le lotoifale, ma sosolo atu ai lava i solitulafono ma faiga faapiopio.
Ina ia mafai ona faailoa tino tulaga faapenei ma le soona faama’imauina o meatotino atoa ai ma le le tausisi i tulafono, ua a’e ai se tofa i le Maota Maualuga ina ia tagai i gaioiga al e malo, o ana pulega o galuega, ma mulimulitai i tulaga faapaketi faapea ai tulaga tau tupe uma i le malo, ma le faamoemoe ia mafai ai ona faaleleia auala e faatinoina ai galuega tau tupe, ma toe faafoi le faatuatuaina e tagata o mataupu e faatatau i le malo.
E to’afitu sui o le SSIC e tofia mai e le alii peresetene o le Senate, e aofia ai ma le taitai komiti ma lona sui taitai.
O galuega o le a faatinoina e le komiti suesue a foaia ai le faia o tusi samania o faamaumauga a le malo, faila, faamaumauga, tusutisiga ma isi lava faamaumauga e manaomia mo galuega a le komiti pe a talafeagai ai.
O le umi e nofoia ai le komisi suesue e mo le taimi o le nofoaiga lona 32 a le Fono Faitulafono, sei vagana ua vave faamuta poo le faaopoopoina foi lea o nisi aso pe afai e manaomia.
O suesuega foi a le komiti o le a faaauau pea lava i taimi o tauaofiaga masani a le fono, poo nisi foi taimi e aofia ai ma tauaofiaga faapitoa.
O lenei iugafono o loo saini uma ai afioga i alii ma tamaitai Senatoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vaega 18
1–5, Ua faaali mai i tusitusiga paia le ala e ati aʼe ai le Ekalesia; 6–8, Ua matua le lalolagi i le amioletonu; 9–16, Ua tele lava le taua o agaga; 17–25, Ina ia latou maua le olataga, e ao i tagata ona latou ave i o latou luga le suafa o Keriso; 26–36, Ua faaali mai le valaauga ma le misiona a le Toasefululua; 37–39, O Oliva Kaotui ma Tavita Uitimera ia sailia mai le Toasefululua; 40–47, Ina ia latou maua le olataga, e ao i tagata ona salamo, papatiso, ma tausi poloaiga.
1 O Lenei, faauta, ona o le mea na manao mai ai oe, laʼu auauna o Oliva Kaotui, e te fia iloa mai ia te aʼu, Ou te tuu atu ai ia te oe upu nei:
2 Faauta, sa Ou faaali atu ia te oe, i le tele o taimi, e ala i loʼu Agaga, o mea ia na e tusia ua amoni; o le mea lea ua e iloa ai ua moni i latou.
3 Ma afai ua e iloa ua moni i latou, faauta, Ou te tuu atu ia te oe se poloaiga, ia e faalagolago i mea ua atusia;
4 Ona ua tusia i totonu o i latou mea uma e faatatau i le faavae o laʼu ekalesia, laʼu atalalelei, ma laʼu epapa.
5 O le mea lea, afai e te ati aʼe i luga laʼu ekalesia, i luga o le faavae o laʼu talalelei ma laʼu papa, o le a lē manumalo faitotoa o seoli e faasaga ia te oe.
6 Faauta, ua amatua aʼe le lalolagi i le amioleaga; ma ua ao ona fafagu i luga le fanauga a tagata ia salamo, o eNuuese atoa foi ma le aiga o Isaraelu.
7 O le mea lea, ona ua uma ona apapatisoina oe i lima o laʼu auauna o Iosefa Samita, Laitiiti, e tusa ma lena mea na Ou poloaiina ai o ia, ua faataunuuina e ia le mea na Ou poloaiina ai o ia.
8 Ma o lenei, aua le ofo ua Ou valaauina o ia mo loʼu lava faamoemoe, o se faamoemoe ua iloa e aʼu; o le mea lea, afai e afiliga o ia i le etausiga o aʼu poloaiga o le a ifaamanuiaina o ia i le ola e faavavau; ma o lona igoa o oIosefa.
9 Ma o lenei, Oliva Kaotui e, Ou te tautala atu ia te oe, ma ia Tavita Uitimera foi, e ala i se poloaiga; aua, faauta, Ou te poloai atu i tagata uma i soo mea ia salamo, ma Ou te tautala atu ia te oulua, e pei ona fai ia Paulo laʼu aaposetolo, ona ua valaaulia oulua i lena lava valaauga e tasi na valaaulia i ai o ia.
10 Ia manatua ua tele lava le ataua o eagaga i le silafaga a le Atua;
11 Aua, faauta, na mafatia le Alii lo oulua aTogiola i le eoti i la le tino; o le mea lea na imafatia o ia i le otiga o tagata uma, ina ia mafai ona salamo tagata uma ma o mai ia te ia.
12 Ma ua atoetu mai o ia mai le oti, ina ia mafai ona ia aumai o tagata uma ia te ia, i luga o tuutuuga o le esalamo.
13 Ma ua matua tele lava lona aolioli i le agaga e salamo!
14 O le mea lea, ua valaaulia ai oulua e aʼalaga atu le salamo i lenei nuu.
15 Ma afai e faapea lua te galulue i o oulua aso uma i le alagaina o le salamo i lenei nuu, ma aumai, nao se aagaga e toatasi ia te aʼu, e matua tele lava lo oulua olioli faatasi ma ia i le malo o loʼu Tamā!
16 Ma o lenei, afai o le a tele lo oulua olioli faatasi ma se agaga e toatasi na oulua aumai ia te aʼu i le amalo o loʼu Tamā, e matua tele atu lo oulua eolioli pe afai lua te iʼaumai ni agaga e toatele ia te aʼu!
17 Faauta, ua i o oulua luma laʼu talalelei, ma laʼu papa, ma laʼu aolataga.
18 aOle atu i le Tamā i loʼu eigoa, i le faatuatua ma le talitonu o le a oulua maua, ma o le a oulua maua ai le Agaga Paia, lea na te faaali atu mea uma e itatau ai mo le fanauga a tagata.
19 Ma afai e lē ia te oulua le afaatuatua, efaamoemoe, ma le ialofa mama, e leai se mea lua te mafaia.
20 aʼAua le finau faasaga atu i se ekalesia, vagana ai le eekalesia a le tiapolo.
21 Ave i o oulua luga le asuafa o Keriso, ma etautala atu le upumoni ma le ifaamaoni.
22 Ma o le toatele e salamo ma apapatiso i loʼu igoa, o Iesu Keriso lea, ma etumau e oo i le iuga, o i latou lava ia o le a faaolaina.
23 Faauta, o Iesu Keriso o le asuafa lea ua tuu mai e le Tamā, ma ua leai se isi igoa ua tuu mai e mafai ona faaolaina ai le tagata;
24 O le mea lea, e ao i tagata uma ona latou ave i o latou luga le suafa ua tuu mai e le Tamā, ona o le suafa lena o le a valaau ai i latou i le aso gataaga.
25 O le mea lea, afai latou te lē iloa le aigoa e valaau ai i latou, e lē mafai ona latou maua se nofoaga i le emalo o loʼu Tamā.
26 Ma o lenei, faauta, e toatele isi o i ai ua valaaulia e talai atu laʼu talalelei i aNuuese ma i Iutaia;
27 Ioe, e toasefululua lava; ma o le aToasefululua o le a avea mo oʼu soo, ma o le a latou ave i o latou luga loʼu igoa; ma o le Toasefululua o i latou ia o e o le a mananao latou te ave i o latou luga loʼu eigoa ma le faamoemoe atoa o le loto.
28 Ma afai latou te mananao latou te ave i o latou luga loʼu igoa ma le faamoemoe atoa o le loto, ua valaaulia i latou e o atu i le alalolagi atoa ma talai atu laʼu etalalelei i itagata uma.
29 Ma o i latou ia o i latou o e ua Ou faauuina e apapatiso atu i loʼu igoa, e tusa ma mea ua tusia;
30 Ma ua i ai i o oulua luma ia mea ua tusia; o le mea lea, e ao ina oulua faia lenei mea e tusa ai ma upu ua tusia.
31 Ma o lenei Ou te tautala atu ia te outou, le aToasefululua—Faauta, ua lava loʼu alofa tunoa mo outou; ia outou savavali sao i oʼu luma ma ia lē agasala.
32 Ma, faauta, o outou ia o i latou o e ua faauuina e afaauu ositaulaga ma aoao; e talai atu i tagata laʼu talalelei, e etusa ma le mana o le Agaga Paia ua i totonu ia te outou, ma e tusa ai ma ivalaauga ma meaalofa a le Atua i tagata;
33 Ma o Aʼu, o Iesu Keriso, lo outou Alii ma lo outou Atua, ua tautala atu i nei mea.
34 O nei aupu ua lē mai tagata pe mai se tagata, ae ua mai ia te aʼu; o le mea lea, ia outou molimau atu o nei upu ua mai ia te aʼu ae ua lē mai i se tagata;
35 Aua o loʼu aleo lea o loo tautala atu ia upu ia te outou; ona ua tuu i latou e loʼu Agaga ia te outou, ma e mafai ona outou faitauina i latou o le tasi i le isi e ala i loʼu mana; ma e lē mafai ona outou mauaina i latou vagana ai e ala i loʼu mana;
36 O le mea lea, e mafai ona outou amolimau atu sa outou faalogo i loʼu leo, ma iloa aʼu upu.
37 Ma o lenei, faauta, Ou te tuu atu ia te oe, Oliva Kaotui, ma ia Tavita Uitimera foi, ia oulua saili mai le Toasefululua, o e o le a i ai manaoga ia na Ou tautala atu ai;
38 Ma o o latou manaoga ma a latou agaluega o le a oulua iloa ai i latou.
39 Ma a oulua maua i latou, ia oulua faaali atu nei mea ia te i latou.
40 Ma ia oulua faapauu i lalo ma aifo atu i le Tamā i loʼu igoa.
41 Ma e ao ina oulua talai atu i le lalolagi, fai atu: E ao ina outou salamo ma papatiso, i le suafa o Iesu Keriso;
42 Ona e ao i tagata uma ona salamo ma papatiso, ma e lē nao tane, ae o fafine, ma tamaiti o e ua oo i tausaga o le atali mai.
43 Ma o lenei, a uma ona oulua maua o lenei faaaliga, e ao ina oulua tausi i aʼu apoloaiga i mea uma;
44 Ma o le a Ou galueaiina se agaluega ofoofogia i totonu o le fanauga a tagata e ala atu i o oulua lima, mo le efaatalitonuina o le toatele e uiga ia latou agasala, ina ia latou salamo, ma ina ia latou o mai i le malo o loʼu Tamā.
45 O le mea lea, o faamanuiaga ua Ou tuu atu ia te oulua ua asilisili atu i luga o mea uma.
46 Ma a uma ona oulua maua lenei faaaliga, afai lua te lē atausi i aʼu poloaiga e lē mafai ona faaolaina oulua i le malo o loʼu Tamā.
47 Faauta, o Aʼu, o Iesu Keriso, lo oulua Alii ma lo oulua Atua, ma lo oulua Togiola, o le mana o loʼu Agaga ua Ou tautala atu ai. Amene.


text:
Fesiligia nisi le faamaoni o ASPA i ana folafolaga
O le mataupu lea na fesiligia ai e Senatoa Velega Savali Jr le Pulega a le Faalapotopotoga o le Eletise ma le Suavai, i lo latou le tausisia lea o a latou folafolaga sa faia, i le ono maua lea o se faamama avega mo le pili eletise a le atunuu, pe afai ae maea ona totogi le latou aitalafu e $2.8 miliona, ona lagalaga ai nisi o finagalo o le atunuu ma o latou fesiligia ai le faamaoni o le ASPA i ana folafolaga ua maea ona tuuina atu i le Fono.
Na taua e nisi o tagata totogi pili o le atunuu i le Samoa News, afai ua maea ona folafola e le ASPA i le Fono sa latou faaiuga i lo latou tuuina mai lea o se faamama avega i pili eletise, pe afai e maea ona toe totogiina tupe sa latou nono e faatau mai ai le suauu i le atunuu, o lona uiga e tatau lava ona latou savavali e tusa ai o ia folafolaga.
“E le tatau i le ASPA ona latou faia ni gaioiga e laa ese mai ai i folafolaga sa latou tuuina atu i le Fono e uiga i se fesoasoani e maua e le atunuu, pe afai e maea ona totogi le latou aitalafu e $2.8 miliona i le faletupe, aua o sui o le fono o i latou ia o loo fai ma leo o tagata o le atunuu i le Fono, afai la ua folafola e le ASPA i le fono lea tulaga, o le atunuu lava lea ua latou folafola i ai,” o le saunoaga le fiafia lea a le tama ia Tamafili Auseuga, o se tama e galue i se tasi o Ofisa o le malo.
O le finagalo fa’aalia foi lea a le afioga i le alii faipule ia Puletuimalo D. Koko, atoa ai ma nisi o tamali’i e to’alua sa avea ma faipule o le Fono i ni nai tausaga e lei mamao atu.
Saunoa le alii faipule ia Puletuimalo, ua manaomia e le atunuu se faamama avega mai pili a le ASPA lea ua maitauina le siitia maualuga i le taimi nei.
Saunoa Senatoa Velega, i se tusi sa tu’uina atu e le ASPA i le Fono ia Setema 2009 na taua ai e fa’apea, afai e maea ona totogi le latou aitalafu e $2.8 miliona, lea sa fai e totogi ai le aumaia o le suau’u i le teritori, ona toe fa’asoa atu loa lea i le atunu’u o se vaega tupe latou te faasaoina mai ai i lea teugatupe.
O le masina o Setema 2011 na maea ai le totogia atu o lea nonogatupe, ma e oo mai lava i le taimi nei e pei ona saunoa Velega, e lei faataunuuina e le ASPA la latou folafolaga sa tuuina mai, ae o lea ua toe faia le isi a latou siitaga i pili o le uila ma le suavai.
Na faamanino e le pulega a le ASPA e faapea, e le na o le tasi le latou aitalafu o loo tau totogi i le taimi nei, ma ua i ai le fuafuaga sei vagana ua uma ona totogi aitalafu e tolu o loo i ai, ona faatoa mafai lea ona faasoa atu i le atunuu se vaega o le paleni e maua mai ai e fesoasoani ai i le pili o le uila.
Na molimau Susana Faiivae, o ia lea o lo o fa’auluulu i ai le vaega o tupe a le ASPA e faapea, ina ua maea ona totogi le aitalafu o loo fesiligia, ona alo atu loa lea o le ASPA e totogi le isi aitalafu e $1miliona, lea sa faaaoga e faatau mai ai nisi o mea faigaluega e faaaoga mo galuega a le ASPA e aofia ai taavale ma masini, ma o lea nonogatupe o loo faamoemoe e tatau ona maea lona totogiina i le masina lenei, ona totoe ai loa lea o le aitalafu e tasi e $7.2 miliona sa fai ia Ianuari 2009, lea ua toe $5.8 miliona o loo totoe.
Saunoa Velega, o le faafitauli lea ua tulai mai i le mataupu lenei, e foliga mai e eseese le auala o loo faauigaina ai e le ASPA lana tusi sa tuuina mai i le Fono, ese le auala lea o loo silafia e le fono.
Saunoa le alii faipule ia Simei Pulu, e tatau ona toe iloilo manino e le Fono le tulaga o le mataupu lenei, ina nei manatu mama i ai le pulega a le ASPA ae le iloa o loo pagatia ai le atunuu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’asala Fa’amasinoga Feterale Pase i le 14 masina toese
O le tina lea sa avea ma pule o le Ofisa o le American Samoa Special Services Commission (ASSSC), ua faasala e le faamasinoga feterale i le falepuipui mo le 14 masina, atoa ai ma le 3 tausaga e nofovaavaaia ai pe a tatala mai o ia i tua mai le falepuipui, ua poloaina foi o ia na te toe totogiina le tupe e $325,408.
O le faasalaga a Mine Pase lea na tuuina mai e le alii faamasino ia Reggie B. Walton, ina ua tausala o ia i le moliaga o lona taupulepule lea ma isi tagata e gaoi tupe a le feterale sa tuuina mai e le AmeriCorps e faatupe ai le Ofisa o le ASSSC.
O Mine, o le tuafafine lea o le Lutena Kovana ia Faoa A. Sunia, na tali ioe i le moliaga ua tausala ai o ia i le masina o Novema na te’a nei, i lalo o se maliliega sa latou faia ma le malo feterale.
E lei i ai nisi faamatalaga na maua mai i le sui sooupu o le Matagaluega o Faamasinoga a le malo tele, poo le loia fautua foi sa tulai mo Pase e uiga i lenei mataupu. E leai foi ni faamatalaga auiliili e uiga i le faasalaga a Pase na mafai ona maua mai i le feterale ina ua maea ona lau lona faasalaga.
Na pau le faamatalaga na mafai ona maua mai, o le poloaiga sa sainia e le faamasinoga na tuuina atu i le vaega a le U.S Marshall, mo le toe faafoiina mai saogalemu lea o Pase i Amerika Samoa pe a tuanai le aso 21 Iuni 2012.
A’o lei lauina le faasalaga a Pase, sa finau le malo feterale ma le Ofisa Faanofovaavaaia e faasala o ia i le 24 masina ae aua nei sili atu ma le 30 masina, peitai i le talosaga a le loia a Pase o Michelle Peterson sa ia fautuaina ai le faamasinoga ina ia faamama se faasalaga o Pase, ona ua salamo moni o ia mai le solitulafonio sa ia faia.
Na finau le malo i le faamasinoga ina ia faasalaga Pase i le 27 masina i le toese, ma ia poloaina o ia na te totogiina le tupe e $325,408.
O Pase, lea sa faauluulu ia i le Ofisa o le ASSSC mai le masina o Mati 2001 seia oo atu ia Oketopa 2010, sa ia faailoa i le feterale, o ia ma nisi o lona aiga sa latou auai faatasi i le faia o gaioiga ina ia mafai ai ona latou maua mai le ASSSC.
O nisi o tupe sa faaaoga e pei ona taua i faamaumauga a le faamasinoga, e aofia ai le $109,532 mo malaga i Apia e ui e lei i ai se malaga na alu, o le $78,889 mo malologa i Apia, $89,313 na totogi mo meaai o le malaga i Apia, $19,665 mo le lisiina o le taavale a le tama a Pase, $28,009 mo mea sa faafou o le ofisa sa faaleagaina.
fa’aliliu Ausage Fausia
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.